Displaying items by tag: Муфтий\nApr 16,2018\t- 519 Views\nApr 12,2018\t- 391 Views\nApr 11,2018\t- 444 Views\nApr 10,2018\t- 382 Views\nDec 20,2017\t- 620 Views\nApr 20,2017\t- 763 Views\nSep 13, 2016 - 1921 Views\nSep 13, 2016 - 1454 Views\nSep 13, 2016 - 1837 Views\nSep 13, 2016 - 1556 Views\nИстиво маълум, унинг қандайлиги номаълум\nАллоҳ, кўриб турганингиздек, осмонларни устунсиз кўтарган, сўнгра Аршга истиво қилган, қуёш ва ойни бўйсундириб қўйган Зотдир. Ҳар бири муайян муддатгача ҳаракат қилади. У ишларнинг тадбирини қилади, сизларнинг Парвардигорга рўбарў бўлишга имон келтиришингиз учун оятларини муфассал баён қилади. (Раъд сураси, 2)\nҚуръон нозил бўлган еттинчи асрда араблар илм-фан соҳасида қолоқ, ирим-сиримлар, афсона ва чўпчакларга берилган халқ эди. Табиат ва коинотни тадқиқ этиш учун керакли энг оддий ускуналарга ҳам эга бўлмаган одамлар авлоддан-авлодга оғзаки усулда ўтиб келаётган афсоналарга ишонардилар. Масалан, улар осмон гумбази теп-текис Ернинг икки томонидан тоғларга мустаҳкамланган, деб ўйлашарди. Лекин араблардаги бу ботил тушунчани Қуръон йўққа чиқарди. “Аллоҳ, кўриб турганингиздек, осмонларни устунсиз кўтариб қўйган...” деган каломи билан Парвардигори олам осмоннинг тоғ чўққиларига жойлашмагани ва уларга таянмаслигини маълум қилди. Дунё тузилишининг кўп масалалари Аллоҳ томонидан ҳали инсон уларнинг моҳиятини тушуна олиш даражасида бўлмаган бир даврда оятларда баён қилинди. Инсониятнинг фалакшунослик (астрономия), физика ва биология каби фанлар бўйича билими жуда оз эди. Қуръонда коинотнинг яратилишидан тортиб инсоннинг пайдо бўлишигача, атмосфера тузилишию Ер юзида рўй берадиган жараёнларгача бўлган дунё тузилиши ҳақидаги кўп маълумотлар умумлаштириб берилган.\nАллоҳ таоло Ўз Китобидаги ушбу оятлар билан бандаларининг қалбини ларзага солди, виждонларини уйғотди, табиий ҳис-туйғуларини қўзғади. Токи, улар Аллоҳнинг махлуқотлари ҳақида фикр юритишсин, осмонлару Ерни, қуёш ва ойни, саноқсиз юлдузларни нима сабабдан яратгани ҳақида чуқурроқ ўйлаб кўришсин. Унинг беҳисоб неъматларини эслаб, бунинг учун Парвардигорга шукр айтишсин, Унинг зикрини қилишсин. Ана шунда инсон ўз табиати ва соғлом ақли орқали Аллоҳ таолонинг борлигига, ягоналигига, ҳамма нарсани ёлғиз Унинг Ўзи яратганига имон келтиради, Унинг ибодатини ўзига лозим топади.\nАтрофингизга ибрат назари билан бир боқинг: Аллоҳ таоло бу қат-қат, зил-замбил осмонларни ҳеч қандай устунсиз, тиргаксиз кўтариб қўйган. Олдин ўтган баъзи уламоларимиз “Осмонларнинг устуни бўлса-да, биз уларни кўрмаймиз”, деб ҳам тафсир қилишган. Аллоҳ таоло қуёш ва ойни ҳам махлуқотларига хизмат қилиш учун бўйсундириб қўйган. Улар илоҳий низом асосида, ўз доирасидан чиқмай ва адашмай, танаффус ҳам қилмай ҳами-ша ҳаракатдадир. Аллоҳ таоло Ўзи яратган барча махлуқларини бошқариш билан бирга бўлажак ҳамма ишларнинг тадбирини ҳам қилади. Охират ҳаёти бошлангач, барча инсонлар Парвардигор ҳузурида тўпланиб, ҳисобга тортилишларига имон келтиришлари учун Аллоҳ азза ва жалла Ўз оятларини ана шундай муфассал баён қилиб берган.\nУшбу ояти каримадаги “Аллоҳ Аршга истиво қилди” деган иборанинг мазмун-моҳияти ҳақида батафсилроқ маълумот беришга тўғри келади. Араб тилидаги “истиво” сўзининг маънолари жуда кенг, бу калиманинг «тугал бўлиш», «охирига етиш», «тўғриланиш», «бир нарсани қасд қилиш», «қарор топиш», «боғланиш», «тўлиш», «бир-бирига ўхшаш», «юзланиш», «юқорига кўтарилиш», «ўрнашиш» каби ўнлаб маънолари бор. “Ояти каримадаги “истиво” сўзини айрим тафсирчилар “Аршга кўтарилиш, ўрнашиш” деб таржима қилишган. Мазкур ибора аслида ана шундай маъноларни билдирса ҳам, Аҳли сунна вал жамоа ақидасига кўра Аллоҳ таолога нисбатан бу каби маъноларни қўллаганда Унга макон ва замон нисбат берилган бўлиб қолади. Ваҳоланки, барча махлуқотларни яратган Зот бундай сифатлардан покдир!\nМаълумки, «истиво» сўзи, хусусан, Қуръони каримда келган бу лафз ҳақида жуда кўп баҳс-тортишувлар, айрим тушунмовчиликлар мавжуд. Истиво тўғрисидаги гап-сўзлар, тортишувларнинг ҳаммаси Аллоҳ субҳанаҳу ва таолонинг Аршга истиво қилиши ҳақидаги масалага боғлиқ бўлади. Аллоҳ таолонинг Аршга истиво қилиши масаласи Қуръони каримда, Муҳаммад соллаллоҳу алайҳи ва салламнинг ҳадисларида келган. Умму Салама розияллоҳу анҳодан нақл қилинган қавлга кўра, у киши: «Истиво-номаълум эмас, лекин унинг кайфияти маъқул эмас, яъни номаълум, унга ақл етмайди. Аммо истивога иқрор бўлиш имондир, уни инкор қилиш куфрдир», деганлар.\nРобиъа ибн Абдураҳмондан: «Аршга истиво қилиш қандай?» деб сўрашганида, у киши: «Истивонинг борлиги мажҳул эмас, унинг кайфияти маъқул эмас (яъни қандай кайфиятда экани ақлга сиғмайди). Аллоҳнинг иродасида пайғамбарни юбориш, пайгамбарнинг зиммасида етказиш, бизнинг зиммамизда тас-лим бўлишдир», деганлар.\nИмом Шофеъийдан килинган ривоятда у киши шундай деган эканлар: «Истиво зикр қилинган (яъни Қуръонда зикри келган), лекин унинг кайфияти мажҳул. Унинг кайфияти қандай экани помаълум (яъни биз унинг маъносини билмаймиз, бундай нарсаларнинг ҳақиқий маъносини Аллоҳ таолонинг Ўзи билади)».\nИмом Аҳмаддан шу масала хусусида сўрашганда, у киши: «Истиво Аллоҳ қандай хабар берган бўлса, шундайдир. Кишиларнинг хотирасига келган нарса эмасдир», деган эканлар.\nРивоятларда келишича, бир киши имом Молик раҳматуллоҳи алайҳнинг ҳузурларига кириб, истиво ҳақида сўраган экан. Шунда имом Молик: «Истиво маълум, унинг қандайлиги номаълум. Унга имон келтириш вожиб, унинг ҳақида савол бериш бидъат, сен бидъатчи экансан! Ҳайданглар буни олдимдан!» деган эканлар.\n"Тафсири Ирфон" китобидан\nМуфтий ҳазратлари энг нуфузли 500 мусулмон рўйхатида\nИордания Қироллик стратегик ислом тадқиқотлар маркази томонидан жаҳоннинг энг нуфузли мусулмонларининг янги 500 талик рўйхати эълон қилинди. 2017 йилги рейтингдан Ўзбекистон мусулмонлар идораси раҳбари, муфтий Усмонхон Алимов ҳам ўрин олган.\nМуфтий ҳазратларининг анжумандаги нутқи\n(Ўзбекистон мусулмонлари идораси раиси, муфтий Усмонхон Алимов ҳазратларининг “Ислом ҳамжиҳатлиги: Ўзбекистон-Озарбайжон мисолида” халқаро илмий-амалий анжуманида сўзлаган нутқи)\nالحمد لله الذي هدانا لهذا و ما كنا لنهتدي لو لا أن هدانا الله و الصلاة و السلام على رسوله الأمين و على آله و أصحابه أجمعين\nАссалому алайкум ва роҳматуллоҳи ва баракотуҳу,\nҚадрли меҳмонлар, ҳурматли анжуман иштирокчилари,\nАввалам бор, барчангизга меҳмондўст Ўзбекистон заминига хуш келибсиз, деймиз. Фурсатдан фойдаланиб, узоқ-яқиндан келган сиз, азиз меҳмонларимизни, хусусан бугунги халқаро анжуман ишида қатнашаётган қардош озарбайжонлик қадрдон биродарларимизни сиҳат-саломатликда кўриб турганимдан бениҳоя мамнунлигимни изҳор этишга ижозат бергайсиз.\nБиринчи навбатда, ушбу халқаро анжуманни ўтказиш борасидаги ташаббусни қўллаб-қувватлаб, барча шарт-шароитларни яратиб берган Ўзбекистон Президенти муҳтарам Шавкат Мирзиёев жанобларига ва Озарбайжон Президенти Илҳом Алиев жанобларига чуқур миннатдорлигимизни билдирамиз.\nЎзбекистон ва Озарбайжон дўстлиги кўп йиллик тарихга эга. Халқларимиз ўртасидаги маданий, маърифий ва дўстона алоқалар тарихи олис ўтмишга бориб тақалади. Икки қардош мамлакат халқларини азалдан дўстлик ва ҳамкорлик ришталари боғлаб туради. Ўзаро ишончга асосланган муносабатларимиз бундан буён ҳам янада мустаҳкамланиб боришига ишонаман.\nМанбаларда қайд этилишича, улуғ мутафаккир Алишер Навоий асарларида Озарбайжон халқининг буюк шоири Низомий Ганжавийга юксак эҳтиром кўрсатган. Икки юрт алломаларининг бир-бирларига ҳурматлари жуда ҳам юқори бўлган. Озарбайжон мутафаккирлари асарлари диёримиз зиёлилари томонидан юксак қадрланган. Тошкент Давлат педагогика университети Низомий номи билан аталиши фикримизга яққол мисол бўлади.\nТуркий халқларнинг муштарак шоири, Озарбайжон мутафаккири Муҳаммад Сулаймон ўғли Фузулий халқимиз орасида ҳам машҳур бўлган, шеър-ғазалларини зиёлиларимиз ёддан билишган, унинг асарлари мадрасаларимизда ўқитилган. Ҳатто, Абдулла Қодирийдек сўз устаси Фузулий номини ҳар иккала машҳур романида тилга олган.\nМана шундай дўсту биродарлигимиз шу бугунгача давом қилиб келаётир. Озарбайжонлик дўстларимиз Оллоҳшукур Пошшозода, Аҳмад Аббосов, Салмон Мусаев, Жаброил Микоилов, Асад Бобоев, Сардор Аҳмадов кабилар Ўзбекистон мадрасаларида таълим олишган. Шунингдек, бугун азиз меҳмонимиз бўлган Альбир Крганов, Равиль Панчеевнинг отаси Жаъфар Панчеев, Исмоил Бердиев, Шарофуддин Чочаев кабилар ҳам юртимиз мадрасаларида таҳсил олишган. Улар энг навқирон, йигитлик даврларини шу ерда ўтказишган. Булар учун Ўзбекистон замини ватандек қадрли бўлиб қолган, десам сира муболаға бўлмайди.\nМуҳтарам анжуман иштирокчилари,\nТаъкидлаш жоизки, Озарбайжон Президенти ташаббуси билан 2017 йил қардош Озарбайжонда “Ислом бирдамлиги йили” деб эълон қилинган. Шу муносабат билан республикада қатор диний-маърифий тадбирлар ўтказилмоқда. Шу йил июль ойида Дин ишлари бўйича қўмита ва Ўзбекистон мусулмонлари идораси раҳбарларидан иборат делегацияси расмий ташриф билан Озарбайжонда бўлди. Ушбу делегация Озарбайжон Президенти Илҳом Алиев жаноблари қабулида бўлиб, икки давлат ўртасидаги дўстона муносабатлар ҳақида сўз юритилди. Президент Илҳом Алиев томонларидан Озарбайжонда исломий қадриятларни ривожлантириш борасида салмоқли ишлар қилинаётганига амин бўлдик. Айниқса, Озарбайжон масжидларидаги мўмин-мусулмонларнинг аҳиллиги, иттифоқчилиги ва тотувлиги бизни жуда ҳам мамнун этди. Албатта, мана шундай хайрли ислоҳотларда, Президент Илҳом Алиев жаноблари ва Шайхул ислом Оллошукур Пошшозода ҳазратларининг ўрнилари беқиёсдир.\nШундай ҳамкорлик алоқаларимиз қўшни мамлакатлар ҳамда Россия Федерациясининг мусулмонлари идоралари ва муфтийлари билан ҳам изчил давом этаётгани барчамизни мамнун этади.\nЎз навбатида, мамнуният билан қайд этиш лозимки, Ўзбекистон давлат Раҳбари ташаббуслари ва саъй-ҳаракатлари билан юртимизда виждон ва эътиқод эркинлиги тўлиқ таъминланиб, диний бағрикенглик муҳити табора мустаҳкамланмоқда.\nЎтган қисқа вақт давомида Қорақалпоғистонда «Имом Эшон Муҳаммад» масжиди, Хоразмда «Охун бобо» масжиди, Тошкентда «Сузук ота» масжидини катта мажмуа шаклида бунёд этилаётгани, Сурхондарёда Имом Термизий, Қашқадарёда Абу Муин Насафий мажмуаларининг қайта қурилиши, шунингдек, Бухорода Мир Араб олий мадрасаси ва Термиз шаҳрида Имом Термизий халқаро илмий-тадқиқот маркази иш бошлагани катта туҳфа бўлди.\nАйниқса, Самарқандда Имом Бухорий халқаро илмий-тадқиқот маркази ташкил этилгани аждодларимизнинг бой маънавий мероси нафақат юртимизда, бутун ислом оламида кенг ўрганилишига имконият беради.\nҲазрати Имом мажмуасида Ўзбекистондаги Ислом цивилизацияси марказининг ташкил қилинаётгани юртимиз довруғини, бу заминда туғилиб-ўсган алломаларнинг номларини дунёга таратишда беқиёс аҳамият касб этади. Шунингдек, азим пойтахтимизда Ислом академиясининг очилиши ва мамлакатимиз ҳудудларида ақида, калом, фиқҳ, тафсир ва ҳадис мактабларининг ташкил этилиши диёримиздан яна Имом Бухорий, Имом Термизий, Имом Мотуридий, Бурҳониддин Марғилоний каби алломалар етишиб чиқишига жуда катта хизмат қилади, иншоаллоҳ.\nШу ўринда айтиш лозимки, ҳозирги кунда диёримизда икки мингдан зиёд масжидлар фаолият юритмоқда, 2 та олий диний ўқув юрти, 9 та мадраса иш олиб бормоқда. Ҳар йили минглаб юртдошларимиз ҳаж ва умра амалларини адо этишмоқда. Бир йилда бир неча юзлаб номдаги, миллионлаб ададда диний-маърифий нашрлар чоп этилмоқда. Бугунги кунда 50 га яқин диний-маърифий сайтлар ишлаб турибди. Уларда энг тажрибали уламолар томонидан тўғридан-тўғри савол-жавоб қилиш ва диний фанлардан онлайн дарслар ўтиш ҳам йўлга қўйилган.\nАлбатта, мана шундай неъматларнинг бардавом бўлиши Яратган Парвардигорнинг марҳамати ва хотиржамликнинг маҳсулидир. Бунинг учун Яратган Парвардигорга доимо шукроналар айтамиз.\nҚадрли дўстлар, азиз меҳмонлар,\nТаассуфлар бўлсинким, бугунги кунда тинчликдек улуғ неъматдан ҳамма ҳам баҳраманд эмас. Чунки дунёнинг турли бурчакларида террорчилар томонидан ноҳақ қон тўкишлар содир бўлмоқда. Бундай мудҳиш воқеалар дунёнинг тинчликсевар халқлари қатори биз мўмин-мусулмонларнинг ҳам қалбини ларзага солмоқда.\nШу ўринда таъкидлаш жоизки, БМТ Бош ассамблеясининг 72-сессиясида муҳтарам Президентимиз бузғунчи кучларга қарши маърифат билан курашиш кераклиги ҳақида ташаббус кўрсатиб, бутун жаҳон жамоатчилигига Ислом динининг асл инсонпарварлик моҳиятини етказишни, Ислом дини бизни эзгулик ва тинчликка, асл инсоний фазилатларни асраб-авайлашга даъват этишини энг муҳим вазифа, деб билишга тарғиб этдилар.\nБунинг замиридаги ҳикмат шундаки, қуролга қурол билан жавоб берилса, уруш-низолар барҳам топмайди. Шунинг учун жаҳолатга маърифат билан жавоб берилса, қилаётган ишлари хато экани тушунтирилса, улар ҳам инсофга келиб қолишидан умид қилинади.\nТинчликсевар ислом динимизни ниқоб қилиб, ислом ва мусулмондек олий мақомга доғ тушираётган, баъзи кимсаларнинг манфур ҳаракатлари туфайли ислом динига терроризм ва экстремизмни тенглаштирилаётган бир пайтда бугунги халқаро анжуман алоҳида муҳим аҳамият касб этади.\nТаъкидлаш жоизки, бугунги анжуманнинг чақирилиши, айниқса, инсоният мураккаб тараққиёт жараёнини бошидан кечираётган ҳозирги даврда, ислом динининг турли халқлар ўртасида мулоқот ўрнатиш, уларни маънавий ва руҳий жиҳатдан яқинлаштириш, зулм ва зўравонликка қарши биргаликда курашга, ҳамжиҳатликка даъват этишда беқиёс аҳамият касб этади.\nШунинг учун ҳам бугун биз муқаддас ислом динимизни зўравонлик ва хунрезлик билан бир қаторга қўймаслик зарурлигини, исломнинг инсонпарварлик моҳиятини жаҳон жамоатчилигига яна бир бор етказиб қўйиш мақсадида бу ерга тўпландик.\nБугунги маърузамга “Тинчликни қадрлаш – олий фазилат” мавзусининг танланиши ҳам бежизга эмас. Зеро, тинчлик ва хотиржамлик Аллоҳ таолонинг буюк неъматларидан биридир. Барча эзгу ишларни рўёбга чиқишининг асоси ҳам осойишталикдир.\nБу неъмат бебаҳо экани тўғрисида Ислом дини манбаларида ҳам такрор-такрор айтилган. Қуръони каримнинг юздан ортиқ оятларида тинчликка чақирилган. Аллоҳ таоло бундай марҳамат қилади:\nيَهْدِي بِهِ اللَّهُ مَنِ اتَّبَعَ رِضْوَانَهُ سُبُلَ السَّلَامِ وَيُخْرِجُهُمْ مِنَ الظُّلُمَاتِ إِلَى النُّورِ بِإِذْنِهِ وَيَهْدِيهِمْ إِلَى صِرَاطٍ مُسْتَقِيمٍ\nяъни: “Аллоҳ ризосини топишга интилганларни Қуръон билан тинчлик ва саломатлик йўлларига йўллаб, Ўз изни билан уларни зулматлардан нурга чиқарур ва тўғри йўлга ҳидоят қилур” (Моида, 16).\nТинчликнинг қадрига етиш мўмин-мусулмонлар бурчидир. Ҳазрати Пайғамбаримиз соллаллоҳу алайҳи васаллам:\nوالفراغ الصحة:الناسمن كثيرٌ فيهما مغبونٌ نعمتان\nяъни: “Икки неъмат борки, кўпчилик инсонлар унинг қадрига етмайдилар. Улар тинчлик-хотиржамлик ва сиҳат-саломатликдир”, деб марҳамат қилганлар.\nТинчлигини йўқотган юрт юлдузсиз осмон кабидир. Қанча унумдор ерлари, боғлари бўлмасин фойда ололмайди. Шунга кўра, тинчликни сақлаш мақсадида, барчамиз жипслашиб, ҳамжиҳатликда иш тутишимиз зарур.\nҲар бир инсон учун тинчлик зарурлиги борасида Расули акрам соллаллоҳу алайҳи васаллам бундай деганлар:\nمَنْ أَصْبَحَ مِنْكُمْ آمِنًا فيِ سِرْبِهِ، مَعَافًي فيِ جَسَدِهِ، عِنْدَهُ قُوتُ يَوْمِهِ، فَكَأَنَّما حِيزَتْ لَهُ الدُّنْيَا بِحَذَافِيرِهَا\nяъни, “Қайси бирингиз тонгда уйқудан уйғонганда оиласи тинч, тани соғ ва уйида бир кунлик егулиги бўлса, билсинки, унда дунёдаги барча неъматлар мужассам экан” (Имом Бухорий ривояти).\nЭътибор қилинг, Набий алайҳиссалом ўта муҳим бўлган учта нарсани таъкидлаяптилар: тинчлик, саломатлик ва таъминот.\nҲа, азизлар, сизу бизнинг диёрларимиз фуқаролари ҳар бир янги кунни худди ана шундай бахту саодат оғушида қарши олмоқда. Ушбу сурурли дамлар бардавом бўлмоғи учун тинчлик неъматининг шукронасини қилиб, уни кўз қорачиғидек асрамоғимиз даркор. Зеро, Қуръони каримда ҳам шукр қилганларга неъматларини зиёда қилиб бериши тўғрисида оятлар мавжуд. Акс ҳолда ношукрлик нотинчликка олиб келади.\nҲаётнинг бир маромда давом этиши, Ҳақ таоло буюрган вазифаларни мукаммал ва хотиржам адо этиш учун тинчлик зарур. Яратган Парвардигор ана шу тинчликни қадрлаш вазифасини инсон зиммасига юклаб, шайтоний йўлларга эргашмасликка амр этади:\nيَا أَيُّهَا الَّذِينَ آَمَنُوا ادْخُلُوا فِي السِّلْمِ كَافَّةً وَلَا تَتَّبِعُوا خُطُوَاتِ الشَّيْطَانِ إِنَّهُ لَكُمْ عَدُوٌّ مُبِينٌ\nяъни: “Эй имон келтирганлар! Ёппасига тинчлик ишига киришингиз ва шайтоннинг изидан эргашмангиз! Албатта, у сизларга аниқ душмандир”.\nТинчлик қарор топган юртдагина осудалик ҳукм суради, фарзандлар эмин-эркин камолга эришади, мўмин-мусулмонларимиз ибодатларини хотиржам адо этадилар.\nҲазрати Пайғамбаримиз Муҳаммад соллаллоҳу алайҳи васаллам эртаю кеч, туну кун ушбу дуони ўқиб юрганлар.\nاللَّهمَّ إنِّي أسألك العافية في الدُّنيا والآخرة\nяъни: “Аллоҳим, Сендан дунё ва охиратда офият беришингни сўрайман”, деганидир. Офият сўзининг кўп маъноси бор, асосийси омонлик, осудалик ва тинчлик-хотиржамлик деганидир. Шу нуқтаи назардан, барчамиз ҳар қандай хонадонда, ҳар қандай йиғин ёки маъракада фотиҳага қўл очганда – Яратгандан тинчлик ва осойишталикни сўраб дуо қиламиз.\nЎз навбатида, тинчлик ва осойишталик доимий ва қатъий ҳаракатни талаб этади. Ҳушёрлик, огоҳ бўлиб яшаш – бу бир кунлик ёки бир ойлик мавсумий масала эмас, балки кундалик иш, кундалик амалий ҳаракат бўлиши лозим.\nБугунги таҳликали замонда қардош Озарбайжон билан ҳамкорликда ўтказилаётган “Ислом ҳамжиҳатлиги: Ўзбекистон ва Озарбайжон мисолида” номли халқаро анжуман ҳам мана шу тинчликнинг барқарор бўлишига жуда катта хизмат қилади, иншоаллоҳ.\nШу фурсатдан фойдаланиб, Сиз азиз меҳмонларни диёримизнинг энг мўътабар масканлари бўлган Тошкент, Самарқанд ва Бухоро шаҳарлари бўйлаб, азиз-авлиёлар ҳоки поклари қўним топган жойларни зиёрат қилишга таклиф этаман.\nУлуғ аллома Низомийнинг ватанидан келган қардош озарбайжонлик меҳмонлар ва яқин қўшни, қадрдон давлатлардан ташриф буюрган азизларга яна бир бор: Ўзбекистонга хуш келибсиз! деймиз. Сиз азизларнинг ташрифингиз бизни беҳад қувонтирди. Зеро, озарбайжон шоири ўз шеърида бундай ёзади:\nЭй Фузулий, оламинг кўрдим қаму неъматларин,\nҲеч неъмат кўрмадим дийдори дўстлардек лазиз.\nМуҳаммад Сулаймон ўғли Фузулий оламда энг лазиз деб эъзозлаган шундай дўстлигимиз абадий бўлсин, ҳамкорлигимиз бардавом бўлсин!\nФурсатдан фойдаланиб, бу анжуманда иштирок этаётган барча мамлакат диний арбобларини турли миллат ва дин вакиллари ўртасида тинчлик ва ҳамжиҳатликни мустаҳкамлаш борасида олиб бораётган хайрли ишларида Яратганнинг ўзи мададкор бўлишини сўрайман.\nВассаламу алайкум ва раҳматуллоҳи ва баракотуҳ.\n"Авлиё номига атаб жонлиқ сўйиш..."\nСавол: Ҳазрат, айримлар бирор авлиё номига атаб жонлиқ (ҳўкиз, эчки ёки товуқ) сўйишади ёки таомлар (ширгуруч, шавла сингари) пиширишади. Шу тўғрими?\nБобийя (баҳоийя) фирқаси қандай фирқа?\nКўзмунчоқ тақиб юриш жоизми?\nСавол: Кўзмунчоқ тақиб юриш жоизми?\n“Ота-боболаримизнинг руҳи қўлласин”\nСавол: Кўпинча ёши катта одамлар дастурхон атрофида дуо қилатуриб: “Еган-ичганларимизнинг савобини шу ердан ўтганларга бахшида этдик”, деб айтишади. Шунингдек, бир кишининг бошига оғир иш тушганида: “Худо унинг раҳмини есин” (Худонинг унга раҳми келсин, деган маънода бўлса керак), дейишади. Мана шунақа гапларни айтишда гуноҳ йўқми? “Ота-боболаримизнинг руҳи қўлласин” деган ибора ҳам кўп ишлатилади. Шу ҳақда динимизда нима дейилган?\n"Бизлар Аллоҳ таолога ва қиёмат кунига ишондик"\nБаъзи инсонлар борки, улар: "Бизлар Аллоҳ таолога ва қиёмат кунига ишондик", дейишади, ҳолбуки улар мўмин эмаслар. (Бақара сураси, 8)\n“Ислом ҳамжиҳатлиги: Ўзбекистон – Озарбайжон мисолида”\nБугун “Ислом ҳамжиҳатлиги: Ўзбекистон – Озарбайжон мисолида” мавзуида бўлиб ўтадиган халқаро илмий-амалий конференция иштирокчиларини Ўзбекистон мусулмонлар идораси раиси, муфтий Усмонхон Алимов ҳазратлари, Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита раиси Ортиқбек Юсуповлар кутиб олишди.\nМуфтий ҳазратлари Рамзан Қодировни қабул қилди\n2017 йил 16 октябрь куни Чеченистон Республикаси Президенти Рамзан Қодиров Ўзбекистонда меҳмон бўлди. Ташриф чоғида Чеченистон Республикаси Президенти Рамзан Қодировни муфтий ҳазратлари “Ҳазрати Имом” мажмуасида қабул қилди. Муфтий ҳазратлари ва юқори мартабали меҳмон “Ҳазрати Имом” жоме масжидида пешин намозини адо этишди. Шундан сўнг, муфтий ҳазратлари билан бирга “Мўйи муборак” музей кутубхонасида сақланаётган “Усмон Мусҳафи”ни зиёрат қилишди.\n09 Tue, 2016 - 2591 Views\n09 Tue, 2016 - 3922 Views\n09 Tue, 2016 - 4452 Views\nАвиценна - шогирдининг шогирди ёҳуд огоҳ бўлинг -


Яратилишимиз ғояси | Мусулмоннинг қулай йўриқномаси\nМутафаккир ва содда одамлар ҳаётимиздаги қуйидаги энг муҳим саволларга жавоб топишда бир хил даражада қийналишади:\nБиз нега яратилдик?\nЯшашдан мақсадимиз нима?\nҚуръони Карим инсоннинг ушбу ҳаётда мавжудлигининг мақсад ва ғояларини ўта очиқ ва батафсил баён қилди:\nБас, ибодат қилиш — Ер юзида яшашимиздан мақсад бўлиб, бошқа барча нарсалар восита, тармоқ ва такомиллаштирувчи омиллардир.\nЛекин исломий тасаввурдаги ибодат — роҳиблик (гўшанишинлик), ҳаёт ва ҳаётнинг лаззатларидан воз кечиш, дегани эмас. Балки ибодат намоз, рўза ва закотни ўз ичига олганидек, яхши ният ва яхши мақсадига қараб одамзотнинг барча дунёвий ва ухровий ишлари, гаплари, ихтиролари ва алоқалари ҳатто ўйинлари ва лаззатланишларини ҳам ўз ичига олади. Шунинг учун Расулуллоҳ соллаллоҳу алайҳи ва саллам: «Битталарингизнинг уйланишида ҳам садақа бор», деган ва бу билан эрнинг хотини билан қўшилиб лаззатланишида ҳам ажру савоблар борлигини назарда тутган эдилар (Ибн Ҳиббон: 4167).\nДемак, ибодат яшашнинг ғояси бўлиш билан бирга ҳаётнинг ҳақиқатига айланади. Натижада, мусулмон турли ибодатлар ичра қолади. Бу ҳақда Аллоҳ таоло шундай дейди:\n«Айтинг, (эй Муҳаммад соллаллоҳу алайҳи ва саллам): «Албатта, намозим, ибодатларим, ҳаёту мамотим бутун оламларнинг Парвардигори бўлмиш Аллоҳ учундир» (Анъом: 162).


Сергей Бубканинг 26 йиллик рекордини 20 ёшли йигит янгилади / Olamsport.com\nСергей Бубканинг 26 йиллик рекордини 20 ёшли йигит янгилади\nТеглар : Енгил атлетикаБубка\nИталиянинг Рим шаҳрида енгил атлетика бўйича “Бриллиант лига” мусобақасининг навбатдаги босқичи бўлиб ўтди.\nАҳамиятлиси, унда эркаклар ўртасида лангарчўпга таяниб сакраш йўналишида швециялик Арман Дюплантис украиналик афсонавий Сергей Бубканинг рекордини янгилади.\n1994 йил Сергей Бубка очиқ ҳаводаги мусобақаларда 6.14 метрдан сакраб ўтган ва 26 йил давомида ҳеч ким бу натижани янгилай олмаётган эди. Кеча тунда 20 яшар Дюплантис ушбу рекордни 1 смга янгилади.\n“Арманни менинг рекордимни янгилагани билан чин қалбимдан табриклайман! Ажойиб натижа! Унинг ота-онаси, ўзи ва енгил атлетика учун хурсандман. Спортда у каби ёшлар етишиб чиқмоқда. Келажакда Арманга янада баланд марраларни забт этишини тилаб қоламан”, – деди Сергей Бубка.\n“Ва ниҳоят, янги жаҳон рекорди! Бу жуда ажойиб! Мен бу баландликка сакрашни жуда хоҳлаган эдим. Сўнгги пайтларда кўпчилик бу ҳақида гапирар ва менинг елкамда шу миш-мишларнинг юки турар эди. Тушундимки, одамлар мендан қачон рекордни янгилайсан, деб доим сўрайвермасликлари учун бу ишни қилишим керак бўлди. Келаси ҳафта Дохадаги босқичда ҳам бу натижани яхшилаб кўришга ҳаракат қиламан. Ана ундан кейин ҳордиқ чиқариб, бу натижамни байрам қиламан”, – деди Арман Дюплантис.\nЭслатиб ўтамиз, Дюплантис жорий йилнинг февраль ойида ёпиқ иншоотлардаги мусобақаларда ҳам жаҳон рекордини янгилашга муваффақ бўлган эди (6.17 м).\nРустам Шоабдураҳмонов оғир атлетика бўйича терма жамоа аъзолари ва номзодлар билан учрашди 0\nОғир атлетика бўйича ўсмирлар ўртасида Ўзбекистон чемпионатига старт берилди 0


Ўзбек адибининг ҳикояси Кавказда чоп этилди – O'zbekiston adabiyoti va san'ati\n17.06.2018 03.07.2018 uzasuz\tComment(0)\n23.01.2017 03.02.2017 uzasuz\nМен бу жойга минглаб келдим, юзлаб келдим, Кўнгил куйин тинглаб келдим, бўзлаб келдим, Ҳазратдан сўз қарз олиб, сўнг сўзлаб келдим, Қақраб келдим, ёниб келдим, музлаб келдим, Бу даргоҳга мен ўзимни излаб келдим, Нигоҳингиз сел қилди-ку оҳ, Навоий, Сўз мулкида султон бобом — шоҳ Навоий. Бобо, дейман, вужудларим титроқ тортиб, Тўзғиб ётган дунёларга берган тартиб, […]\n06.05.2017 06.05.2017 uzasuz\nТўлепберген ҚАИПБЕРГЕНОВ, Ўзбекистон Қаҳрамони, Халқ ёзувчиси 1942 йил. Қаҳратон қиш. Туни билан тинмай паға-паға ёғиб чиққан лайлак қор азонга яқин тўхтаб, ҳаво очила бошлади. Теварак-атрофни қоплаб ётган оппоқ қор ҳозиргина булутлар орасидан чиққан қуёш нурларида жилваланиб, кўзларни қамаштирарди. Аммо ҳаво совуқ. Кунботар ёқдан эсаётган изғирин шамол юз-кўзларни ялайди. Почангдан кириб, енг-оёқларингдан чиқмоқчи бўлади. Бадан-баданларингга игна санчиб, […]\n06.10.2017 06.10.2017 uzasuz\nҚирғиз шеъриятидан намуналар Аали ТЎҚУМБОЕВ (1904-1988) АЛИШЕР НАВОИЙ Беш юз йил! Назар солиб кўр-чи ерни, Шу йиллар ўзгартибди талай элни. Ва лекин у ўзгарта олгани йўқ Бобомиз — улуғ шоир Алишерни. Алишернинг шуҳрати ошар доим, Шеърият тожи шуъла сочар доим. Озодлик қўшиқлари йиллар оша, Эрк тонгин нур пардасин очар доим. […]


16:05 / 26.04.2016 6103 pdf Ўқиш режими + -\nҚуръони Каримнинг «Азҳоб» сурасида: «Боқиб олган болаларингиз ўзларингизники эмасдир» дейилган. Агар киши бир бева аёлга уйланса, аёлнинг фарзандлари бор бўлса, у кишига бу фарзандлар номаҳрам бўладими? Ва умуман, мана шу оятни батафсил таҳлил қилиб беришингизни илтимос қиламиз.\nМазкур оят «Азҳоб» сурасида эканлиги саволда ҳам айтиб ўтиляпти, ана ўша сурадаги оятда Аллоҳ субҳану ва таоло қуйидагиларни айтади: «Аллоҳ бирон кишининг ичида иккита қалб қилган эмасдир. Ўзларингиз зиҳор қилаётган хотинларингизни сиз учун она ҳам қилган эмас ва асранди болаларингизни сизга фарзанд қилган эмас. Буларингиз оғзингиз билан айтаётган гапларингиздир. Аллоҳ эса ҳақни айтур ва у Зот тўғри йўлга ҳидоят қилур». Бу оятда жоҳилият тузумининг учта ҳукми ҳақида сўз кетмоқда, булар: «Ақлли, вазила кишиларнинг қалби иккита бўлади» деган тасаввур; «Ким хотинидан зиҳор қилса хотини онаси бўлиб қолади» деган ақида; «Ким бирон болани асраб олса ўз сулбидан бўлган боланинг ўрнига ўтади» деган ҳукм. Бу уч ҳукмга кофир ва мунофиқлар тўла ишонишар ва амал қилишар эди. Шу билан бирга мўмин-мусулмонларнинг ҳам бу ҳукмларига итоат этишларини талаб қилишар эди, ким амал қилмаса маломатга қолар эди. Мана шу оят мусулмонлар олдига Аллоҳга тақво қилиш, У юбораётган ваҳийга эргашиш, фақат Яратганнинг ўзига суяниш ва кофиру-мунофиқларга эргашмаслик вазифасини амалий равишда қўйди. «Аллоҳ бирон кишининг ичида иккита қалб қилган эмасдир». Араб мушриклари «Баъзи одамларнинг иккита қалби бўлади» деган эътиқодни қилишар эди. Масалан: «Жамил ибн Маъмор ал-Фиҳрий исмли деган одамнинг иккита қалби бор» дейишар эди. Унинг ўзи ҳам «Менинг ичимда иккита қалбим бор, уларнинг ҳар бири билан Муҳаммаддан кўра яхшироқ ақл юритаман» дер эди. Ушбу ояти карима ўша Жамилнинг ёлғончи эканини, мушрикларнинг бу борадаги тушунчалари ботиллигини баён қилмоқда. Шу билан бир вақтда ҳеч бир одам ҳеч қачон иккита қалбли бўлмаслигини, уларнинг бири билан имон, иккинчиси билан куфр келтира олмаслигини, бир одам ҳам ростгўйлик, ҳам ёлғончилик қила олмаслигини, ҳам диндор, ҳам динсиз бўла олмаслигини, динга ҳам ихлос, ҳам адоват кўрсата олмаслигини уқтирмоқда. Аллоҳ субҳану ва таоло ҳар бир одамга битта қалб берган, у қалбга бир нарса сиғади, ё имон, ё куфр ё нифоқ. Имонли қалб эгаси доимо ростгўй, диндор, ихлосли, тақволи, ибодатли, ҳамма ҳолатда Аллоҳнинг амрига мувофиқ иш қиладиган, шариат бўйича йўл тутадиган бўлади. Унинг айтаётган сўзидан, қилаётган ишидан имонли қалб эгаси эканлиги билиниб туради. Ўз навбатида кофир қалб эгаси ёлғончи, динсиз, ихлоссиз, фисқу-фужурга берилган, ҳаромхўр, ибодатсиз, Аллоҳнинг буюрганини қўйиб бошқанинг айтганида юрадиган бўлади, кофир ҳам гап-сўзидан, қилаётган ишидан таниб олинади. Мунофиқ эса ичи бошқа, усти бошқа одамдир, у сиртидан мусулмон бўлиб кўринади ичи эса кофир бўлади, мусулмонларни кўрса «мусулмонман» дейди, ислом амалларини бажаради, ўзи ёлғиз қолса ёки кофирларга қўшилса ислом амалларини тарк этиб куфр ишларини қилади, уни ҳам гап-сўзи, юриш-туришидан билиб олса бўлади. Демак, инсон фақат бир хил бўлиши мумкин холос, чунки Аллоҳ субҳану ва таоло унинг ичида фақат битта қалб яратган. Ўзининг шахсий ишларига алоҳида қалб, жамиятдаги ишларига яна бошқа бир қалб берган эмас. Диний ишлар учун алоҳида бир қалб, дунёвий ишларга яна бошқа бир қалб яратган эмас. Худо учун қиладиган муомаласига бошқа битта қалб берган эмас. Аллоҳ субҳану ва таоло ҳар бир одамга ягона қалб берган, ҳар бир одам шахсий юмушларида ҳам, жамият ишларида ҳам, дину-диёнатда ҳам, Худо ва банда билан бўладиган алоқада ҳам бир қалб билан, бир йўл билан, Аллоҳ кўрсатган йўл билан юриши керак. Оятнинг давомида «Ўзларингиз зиҳор қилаётган хотинларингизни сиз учун она ҳам қилган эмас» дейилган. «Зиҳор» арабларга хос истилоҳ бўлиб, жоҳилият қоидаларига кўра ким ўз хотинига «Сен мен учун худди онамнинг орт қисми кабисан» деса хотини онасига айланиб қолар эди. Яъни худди онасига ўхшаб никоҳи ҳаром бўлар ва бошқа ҳукмлар ҳам жорий қилинар эди. Зиҳор ҳақидаги тушунча ва унга тегишли ҳукмлар «Мужодала» сураси ва унинг тафсирида батафсил келтирилган. Бу оятда эса зиҳор нотўғри экани эълон қилинмоқда. Худди бир одамнинг ичида иккита қалб бор эканлиги беҳуда ва мантиқсиз гап бўлганидек, эркак киши «мен сени зиҳор қилдим» деийши билан хотини унга она ўрнига ўтиб қолиши ҳам мантиқсиз экани баён қилинмоқда. Оятнинг давомида «Ва асранди болаларингизни сизга фарзанд қилган эмас» дейилмоқда. Арабларда бола асраш, хусусан ўғил болани асраб ўзига ўғил қилиб олиш одати бор эди. Бу ҳолат айниқса урушда асир тушганларни ўғил қилиб олиш борасида кўпроқ содир бўлар эди. Жоҳилият арабларидан ҳар бири бошқа бир одамнинг ўғлини ўзиники қилиб олиши мумкин эди, бу ҳолат жуда кенг тарқалган эди. Бир одам бировнинг боласига «Сен менинг ўғлимсан, мен сенга меросхўрман, сен менга меросхўрсан» деса ва бола буни қабул қилса иш битди ҳисоб. Бола унга ўз сулбидан бўлган ўғлидек бўлар, мерос, никоҳ, талоқ ва бошқа ҳукмларда ўз ўғлига нима муомала қилинса асранди болага ҳам шу муомала қилинар эди. Аллоҳ субҳану ва таоло иродасидаги ҳикматга биноан Муҳаммад (сав) ҳам Пайғамбар (с.а.в)ғамбар бўлишларидан олдин араблар одати бўйича Зайд исмли болани асранди ўғил қилиб олган эдилар. Бу воқеанинг ҳам ўзига яраша тарихи бор, уламоларимиз бу қиссани батафсил ёзиб қолдиришган: Зайд онаси билан Той қабиласидаги тоғалариникига зиёратга борганларида улар устига араб қабилаларидан бири бостириб келиб қолади, ўшанда Зайд ҳам асирга тушганлар билан бирга Маккага келтирилади. Уни Ҳадича бинти Ҳувайлид хоним сотиб оладилар. У киши Расулуллоҳ (сав)га турмушга чиққанларидан сўнг у зотга Зайднинг заковати ва етуклиги ёқиб қолганлигини мулоҳаза қилиб ҳадя қиладилар. Зайд Расулуллоҳ (сав)нинг хизматларини қилиб юради. Зайднинг отаси Ҳориса ибн Шарҳабил ўғли асирга тушганидан сўнг унинг фироқида кечаю-кундуз йиғлар эди, унинг ҳақида шеърлар айтар эди. Кунлардан бирида Ҳорисага ўғли Зайд Маккада Муҳаммад (сав) ҳузурида эканлиги хабара етди. Дарҳол укаси билан Маккага келиб Ҳазрати Муҳаммад (сав)ни излаб топди ва: «Эй Муҳаммад, албатта сизлар Байтуллоҳнинг аҳлисизлар, асирга тушганларни озод қиласизлар, асирга таом берасизлар. Менинг ўғлим сизнинг ҳузурингизда экан, уни бизга беринг, унинг тўлови ҳақида бизга яхшилик қилинг. Албатта сиз ўз қавмининг улуғи бўлган зотнинг зурриёдисиз. Унинг тўловига нимани истасангиз берамиз» деди. Шунда Расулуллоҳ (сав): «Мен сизларга бундан ҳам яхшироқ нарсани бераман» дедилар. Улар «У нарса нима?» деб сўрашди. У зот (ас): «Ҳузурингизда уни ўз ихтиёрига қўяман, агар у сизларни ихтиёр қилса уни тўлов бермай олиб кетаверасизлар, агар у мени танлайдиган бўлса, мен ўзимни ихтиёр қилган киши учун тўлов оладиган одам эмасман» дедилар. Улар «Жуда яхши қиласан, Аллоҳ сенга яхши мукофотлар берсин» дейишди. Сўнгра Расулуллоҳ (сав) Зайдни чақириб «Эй Зайд, ановиларни танийсанми?» деб сўрадилар. У «Ҳа, буниси отам, ановиниси амаким» деди. Расулуллоҳ (сав): «Эй Зайд, бу отанг, бу амакинг, мен ўзинг билган одамман, биздан кимни хохласанг танла» дедилар. Шунда Зайднинг кўзларидан ёш оқа бошлади ва «Мен сиздан бошқа ҳеч кимни ҳеч қачон ихтиёр қилмайман. Сиз мен учун ҳам ота, ҳам амаки ўрнидасиз» деди. Отаси билан амакиси «Ҳой Зайд, ҳурликни қўйиб қулликни танлайсанми?» дейишди. Зайд уларга: «Албатта мен бу одамдан шунчалар яхшилик кўрдимки, энди ундан ажрай олмайман, мен ҳеч қачон ундан бошқа одамни ихтиёр қила олмайман» деди. Сўнгра Расулуллоҳ (сав) одамлар ҳузурига чиқдилар ва: «Гувоҳ бўлинглар Зайд менинг ўғлимдир, мен унга меросхўрман ва у ҳам менга меросхўр» дедилар. Зайднинг Муҳаммад (сав) ҳузурларида қанчалик икром, эъзозга эга эканлигини кўрган отаси ва амакиси кўнгиллари таскин топиб ортга қайтдилар. Қуръони Карим оятлари тушиб асранди ўғил бекор қилингунча «Зайд ибн Муҳаммад» деб чақирилиб юрди. Пайғамбаримиз (с.а.в) Зайб ибн Ҳорисани аввал айтилганидек Аллоҳ субҳану ва таоло ирода қилган бир ҳикмат билан асранди ўғил қилиб олганларини ёдимизда тутайликда яна жоҳилият аҳлининг бошқа бировнинг боласини ўзига фарзанд қилиб олишдек номаъқул одатига қайтайлик. Аллоҳ субҳану ва таоло ушбу оят билан бу одатнинг ботил эканини баён қилди. Эътибор берадиган бўлсак, Аллоҳ субҳану ва таоло бир оятда бир йўл жоҳилиятнинг уч одатини йўққа чиқармоқда: Бир кишининг икки қалбли бўлиши мумкинлиги ҳақидаги хурофий тасаввурни; зиҳор қилинган хотин эрига она бўлиши ҳақидаги ҳукмни; бировнинг боласини бошқа одам ўзига фарзанд қилиб олиш одатини бекор қилмоқда. Сўнгра оятнинг давомида: «Буларингиз оғзингиз билан айтаётган гапларингиздир» дейилмоқда. Ҳар кимнинг оғзидан чиққан гап қонун бўлавермайди. Беҳудадан беҳудага оғзингизни тўлдириб гапириб юрган гапингиз холос бу ишлар. Сизнинг гапингиз ноҳақдир. «Аллоҳ эса ҳақни айтур ва У тўғри йўлга ҳидоят қилур». Аллоҳ бу уч масалани – ҳақни баён қилиб қўйди: Бир кишининг икки қалб бўлмайди; зиҳор қилинган хотин эрига она бўлмайди; тутинган ўғил фарзанд ўрнига ўтмайди. Аллоҳгина тўғри йўлга ҳидоят қилур. Шунинг учун доимо У кўрсатган йўлдан юрмоқ даркор. Аллоҳ асранди фарзандлар ҳақида қуйидаги йўлни кўрсатади: «Уларни ўз оталари номи билан чақиринглар, ана шу Аллоҳнинг наздида тўғридир. Агар оталарини билмасангиз улар сизнинг дин қардошларингиз ва дўстларингиздир. Билмасдан қилган хато нарсангиз учун сизга гуноҳ йўқ. Аммо дилдан қасд қилган бўлсангиз Аллоҳ ўта мағфиратли ва ўта раҳмли Зотдир». Бу оятлар нозил бўлгунча одамлар бировнинг боласини ўғил қилиб олиб юрганлар. Инсонлар жамиятидаги мавжуд тушунча, урф-одатлар ила иш тутишган. Энди эса оят нозил бўлиб бу одатни ботил қилди. Ўз-ўзидан одамларда: «Нима қилиш керак, аввал асраб олган фарзандларни нима қиламиз, олдинги ишларимиз учун ҳам жавоб берамизми?» каби саволлар пайдо бўлади. Ушбу ояти карима ана шу саволларга жавоб бермоқда. «Уларни ўз оталари номи билан чақиринглар». Яъни асраб олинган фарзандларни асраб олган одамнинг номи билан эмас, ўзининг ҳақиқий отасининг номи билан чақиринглар. Имоми Бухорий ва Имоми Муслимлар ўз китобларида Ҳазрати Абдуллоҳ ибн Умар (ра)дан қуйидагиларни ривоят қиладилар: «Расулуллоҳнинг «мавло» – яъни дўстлари Зайд ибн Ҳорисани Зайд ибн Муҳаммад деб чақирар эдик. Қуръони Каримни «Уларни ўз оталари номи билан чақиринглар, ана шу Аллоҳнинг наздида тўғридир» ояти нозил бўлганидан кейин Расулуллоҳ (сав) Зайдга «Сен Зайд ибн Ҳориса ибн Шарҳабилсан» дедилар. Мабодо асраб олинган боланинг ҳақиқий отаси ким эканлиги маълум бўлмаса «Улар сизга ислом дини бўйича қардош бўладилар. «Дин қардошим» деб мурожаат қилинглар, ёки мавло-дўстларинг бўладилар, «эй дўстим» деб мурожаат қилинглар. Аммо зинҳор «ўғлим, фарзандим» деб мурожаат қилманглар». Ушбу оятлар тушгунча бировнинг боласини «ўз фарзандим» деб унга ўз сулбидан бўлган фарзандига қилган муомалани қилиб юрганлар бу ҳақидаги илоҳий ҳукмни билмаган эдилар. «Билмасдан қилган хато нарсангиз учун сизга гуноҳ йўқ». Шунинг учун бу оятлар тушгунича қилган ишларингизни ўйлаб, хижолат бўлманг, энди ҳукмни билдингиз унга амал қилишга ўтинг. «Аммо дилдан қасд қилган бўлсангиз» - Аммо ўша ишни билмасдан эмас, билиб туриб қилган бўлсангиз гуноҳга қоласиз. Бировнинг боласини «ўз болам» деб даъво қилиш гуноҳ эканлигини билиб туриб шу ишни қилсангиз гуноҳ бўлади. «Аллоҳ ўта мағфиратли, ўта раҳмли Зотдир». Билмай қилинган хатоларни кечиради ва Ўзи тўғри йўлни лутф билан кўрсатади. Ушбу ояти карима ҳукмига биноан биров бегона болани ўз номига ўтказиб олиши, уни «ўз болам» дейиши ҳаромдир. Шунингдек, бировни «отам» деб танлаши ҳам катта гуноҳдир. Имоми Бухорий ва Имоми Муслимлар ривоят қилишларича Пайғамбар (с.а.в) «Ким ўз билиб туриб отасидан бошқанинг боласиман деб даъво қилса унга жаннат ҳаромдир» деганлар. Чунки ислом кўзда тутган олти катта масаладан бири инсон наслини муҳофаза қилишдир. Шунинг учун ҳам никоҳ, талоқ, идда ва шунга ўхшаш кўплаб ҳукмлар жорий қилинган. Ҳамма нарса инсон наслининг тоза, пок, очиқ-ойдин бўлишига қаратилган. Агар шундай қилинмаса ҳаром - ҳалол аралашиб ота боласини, бола отасини, она қизини, қиз онасини, ака синглисини, сингил акасини танимайдиган бўлиб кетади, инсоният ҳалокатга учрайди. Насли бегона бўлган боласни ўз наслидан бўлган болалари қаторига қўшиш билан кўпгина ҳаром-ҳариш ишлар юзага чиқади. Маҳрамлик, номаҳрамлик қоидалари бузилади. Бир куни келиб ота ўз қизига ёки ака ўз синглисига уйланиб қолиши мумкин. Мерос масаласида ва бошқа кўпгина масалаларда ўнглаб бўлмас хатолар вужудга келиши мумкин. Шунинг учун ҳам исломда бу иш ҳаром қилинган. Аммо бу дегани етим болани, қийинчиликда қолган оиланинг боласини боқиб қараш, тарби қилиш мумкин эмас дегани эмас. Аксинча бундай қилинса жуда ҳам савоб бўлади, бу ишларни қилиш керак, лекин болани ўз боласидек номига ўтказиб олиб эмас балки у аслида кимнинг фарзанди бўлса ўшанинг номида қолдириб қилиш керак ҳамда шариат ҳукмига мувофиқ этиб қилиш керак. Ислом оилани мустаҳкамлашга катта эътибор берган, оила доимо пок, мустаҳкам бўлиши, шариат ҳукмига биноан яшаши учун барча чораларни кўрган, чунки оилалар пок бўлмагунича жамият покланмайди, оилалар мустаҳкам бўлмагунича жамият мутсаҳкам бўлмайди, оилалар диндор бўлмагунича жамият диндор бўлмайди. Ҳа, кўп нарса оиладан бошланади.\nMadina. 16:23 / 27.11.2019\nЯҳwи..жуда аниқ туwинтирилган.\n16:04 / 26.04.2016 2940\n18:35 / 26.04.2016 1960\n936 12:38 / 19.06.2019\nАссалому алайкум Азиз устозлар, аёл киши ўлганидан кейин у дунёда охирги эри билан бирга бўлади, деб ўқидим. Агар эрнинг аёли вафот этиб, у бошқа аёлга уйланса давоми...\n1771 12:00 / 14.11.2018\n15125 21:11 / 25.04.2016\nСавол Ассалому алайкум, урматли Шайх Ҳазратлари Алҳамдуллилаҳ, Намозни 5 маҳал ўз вақтида адо этаман, садақа бераман, ҳар куни истиғфор айтиб юраман, Шаҳодат давоми...\n2143 21:21 / 22.03.2016


“Навоий” эркин иқтисодий зонасида фаолият кўрсатаётган “Полиэтилен қувурлар” шўъба корхонасида ишлаб чиқарилаётган тўрт хил полиэтилен қувурлар юқори сифати билан харидорларга манзур бўлмоқда.\nПрезидентимиз раҳнамолигида мамлакатимизда яратилаётган қулай ишбилармонлик муҳити, тадбиркорларга берилаётган кенг имтиёз ва преференциялар ички бозорни сифатли, рақобатбардош, импорт ўрнини босувчи маҳсулотлар билан тўлдиришда муҳим омил бўлаётир. “Навоий” эркин иқтисодий зонасида фаолият кўрсатаётган тадбиркорлик субъектлари ҳам солиқ ва божхона имтиёзларидан самарали фойдаланиб, катта муваффақиятларга эришмоқда.\nУшбу ҳудудда “Шўртан газ-кимё мажмуаси” унитар шўъба корхонаси таркибида ташкил этилган корхона 2016 йилда маҳаллий истеъмолчиларга 10 миллиард сўмликдан зиёд полиэтилен қувурлар етказиб берди.\n— Корхонамиз мутахассислари янги маҳсулотлар ишлаб чиқариш устида мунтазам изланиш олиб бормоқда, – дейди корхона бош муҳандиси Ҳ. Каримов. — Хусусан, келгусида кенг турдаги полимер маҳсулотлар тайёрлаш режалаштирилмоқда. Диаметри 20 милли-метрдан 250 миллиметргача бўлган ўлчамдаги жаҳон стандартларига тўла жавоб берадиган полиэтилен қувурлар бино ва иншоотларнинг ичимлик суви, канализация тармоқларида кенг фойдаланилади.\nКорхонада иш икки сменада ташкил этилган бўлиб, ишчилар учун барча шароит яратилган. Кийиниш, ювиниш хоналари ва ошхона замонавий жиҳозланган. Маънавият хонаси вақтли матбуот нашрлари, турли жанрдаги китоблар билан таъминланган. Ишчиларнинг ишга келиб-кетиши учун махсус хизмат автобуси йўлга қўйилган. Ёш кадрларнинг ўз устида ишлаши ва иш тажрибасини ошириши учун белгиланган муддатда малакали мутахассислар иштирокида синов машғулотлари ўтказилади.\nМаҳсулот тайёрлашда ишлатиладиган полиэтилен грануласи ва суперконцентрат хомашёларининг меъёрий кўрсаткичларини белгилашда Мирзо Улуғбек номидаги Ўзбекистон Миллий университети ҳузуридаги Полимерлар кимёси ва физикаси илмий-тадқиқот маркази билан ҳамкорлик яхши самара бермоқда.\nЙилига 1 минг 500 тонна полиэтилен грануласини қайта ишлаш қувватига эга корхона ишчиларининг аксарияти касб-ҳунар коллежларини битирган ёш мутахассислардир.\nЭркин иқтисодий зонада алоҳида божхона ва солиқ имтиёзлари жорий этилгани ишлаб чиқарувчилар ва хорижлик сармоядорлар учун қўшимча қулайлик яратмоқда.


Яман ҳукумати фуқароларини огоҳлантирди\nЯман ҳукумати мамлакат фуқароларини Ал-Қоида жанггарилари билан ҳамкорлик қилиш оқибатларидан огоҳлантирди.\nЯмандаги расмий сайтлардан бирига қўйилган хабарга кўра¸ ҳозирда ҳукумат Ал-Қоидаги қарши очиқ уруш ҳолатида қолмоқда.\nБундан бир оз аввал яманлик ўндан зиёд диний уламо агар хориж ҳарбийлари жанггариларга қарши кураш мақсадида Яман ҳудудига киритилгудек бўлса, мамлакатда уларга қарши жиҳод эълон этилиши билан таҳдид қилдилар.\nАҚШ ва бир қатор Ғарб давлатлари Ал-Қоида жанггариларининг Яманга ўрнашиб олгани хусусида ташвиш билдириб келмоқда.\nЯқинда Ал-Қоиданинг Ямандаги шўъбаси 25 декабр куни АҚШ учқичини портлатишга бўлган уриниш учун масъулиятни ўз зиммасига олди.


Сурияда ҳарбий тайёргарликдан ўтгани гумон қилинган 6 ўшлик қўлга олинди\nСурияда Марказий Осиёдан борган "жиҳодчилар" ҳам борлиги айтилиб келинади.\nҚирғизистоннинг Ўш шаҳрида “Сурияда ҳарбий тайёргарликдан ўтган террорчилик ташкилоти вакиллари” сифатида гумон қилинган олти шахс қўлга олиниб, сўроқ қилинмоқда. Ҳозирда уларга нисбатан бир қанча айбловлар қўйилмоқда.\nҲуқуқ-тартибот тузилмалари маълумотида айтилишича, қўлга олинган гумонланувчиларнинг машинасидан ясама қурол, ўқ дори ва ниқоблар топилган. Тергов давомида уларнинг айримлари Сурияда ҳарбий тайёргарликдан ўтгани аниқланган. Ҳозирда уларга нисбатан бир қанча айбловлар қўйилмоқда.\nҚирғизистон Миллий хавфсизлик давлат қўмитаси матбуот котиби Рахат Сулайманов, қўлга олинган шахслар Қирғизистонда бир неча терористик ҳаракатларни амалга оширишни режалагани аниқланганини айтади:\n- Махсус операция давомида Ўш вилоятининг олти фуқароси қўлга олинди. Уларнинг бир нечаси Сурияда махсус ҳарбий тайёргарликдан ўтиб, Суриядаги урушга қатнашгани аниқланди. Қолганлари маҳаллий жиноий гуруҳ вакиллари бўлиб чиқди. Қўлга олинган гуруҳ Бишкек ва Ўш шаҳрида террор ҳаракатларини амалга оширишга тайёргарлик кўрган. Бунинг учун бойларни тўнашни режалашган, -деди Рахат Сулайманов.\nШундай қилиб, Ўш вилояти Қорасув туманида бировнинг уйини ўмармоқчи бўлганда қўлга олинган гуруҳ аъзолари террорчиликда гумонланмоқда. Гуруҳ аъзоларининг асосий қисми Ўш шаҳрида яшаган. Уларнинг энг каттаси 33, энг кичиги 21 ёшда.\nҲуқуқ-тартибот тузилмалари қўлга олинганлардан бири Суриядаги ҳарбий лагерлардан бирида тайёргарликдан ўтганини тан олгани акс этган видеолавҳани ҳам тарқатди:\n-Мен 8 сентябрда Туркияга учиб борганман. Бизни у ерда биродарлар кутиб олиб, Суриянинг чегарасига яқин ерга олиб бориб қўйишди. Биз Сурияга кирганимизда Ал Бухорий жамоатидан икки одам келиб, бизни ўзини марказига олиб кетди. У жамоатнинг амири Салохиддин хожи Юсуфнинг 150-200дай одами бор, биз ўша жамоатга бориб қўшилдик. У ерда биз қурол отишни ўрганиш учун бир ой жисмоний тайёргарлик кўрдик, -деб билдирган Қирғизистон ҳуқуқ-тартибот тузилмалари тарқатган видеода қўлга олинган шахс сифатида тақдим этилган шахс.\nУ Суриядаги Иброҳим деган қўмондон томонидан Қирғизистонда қандай ҳаракат қилиш юзасидан махсус топшириқ олганини ҳам айтган:\n-Иброҳим қўмондон бизга кўрсатма берди. У: “Қирғизистонга бориб пул йиғасизлар. Ярмини Сурияга юборасизлар, қолган ярмига автомат ва озиқ-овқат тўплайсизлар”, деди. Тўпланса 150-200 одам бўлиб, бир тоққа чиқиб, у ерда база қуриб, Қирғизистон ҳарбий қисмларига ҳужум қилишни ният қилгандик, - деди қўлга олинганлардан бири.\nҚўлга олинган шахслар ҳозирда Ўш шахар Ички ишлар бошқармасида ҳибсда сақланмоқда. Тергов олиб бориш бундан буён Ўш вилоят Ички ишлар бошқармасига юклатилган ва хужжатлар ўтказиб берилган.\n"Бизни Суриядан Ўшга жўнатишган"\nМиллий хавфсизлик қўмитаси Назоратчилар кенгашининг собиқ раиси Қайрат Осмоналиев “қўлга олинган гуруҳ Сурияда тайёргарликдан ўтган”, деган маълумотлар далил талаб қилишини айтади:\n-Асосан қирғизистонликларнинг Сурияга бориб тайёргарликдан ўтиб келгани хайрон қоларли эмас. Қўшни Қозоғистонда ҳам бундай воқеалар кузатилмоқда. Бироқ Миллий хавфсизлик хизмати мухим ташкилот. Шунинг учун улар бундай маълумотларни яхшироқ исботлаши керак, - деди Қайрат Осмоналиев.\nСўнги бир йил давомида Ўш, Боткен ва Жалолобод вилоятларидан Сурияга “жиҳод қилиш учун кетган” фуқаролар юзасидан бир қатор маълумотлар эълон қилинган.


Ногиронлар жамияти раҳбари: «Мутасаддилар тезроқ чиқиб...\n25.01.2020 22:10 0 1722\nТошкент давлат педагогика университетида ташкил этилган бир тадбирда партиямиз раҳбарларидан бири ижтимоий ҳимояга муҳтож аҳоли манфаатини ҳимоя қилиш, уларга ҳар томонлама ёрдам бериш партиянинг диққат-эътиборида эканини таъкидлаб, «Бугун Сизларни қандай муаммолар қийнаяпти?» тарзида ўртага савол ташлади.\nЎнлаб юртдошларимиз қўл кўтарди...\nОчиғи, катта-катта давраларда имконияти чекланган фуқароларимизни ҳимоя қилишнинг ҳуқуқий асослари яратилган деб, жар соларканмизу аммо ижро масаласига келганда...\n— Юнусобод тумани ҳокимлиги олти йилдан буён туман ногиронлар жамиятини жой билан таъминлаш масаласини ортга суриб келмоқда, — дейди жамиятнинг Юнусобод бўлими бошлиғи Бахтиёр Исмоилов. — Узоқ йиллар давомида биз фаолият олиб борган биномиз 2014 йилда бошқа ташкилотга бериб юборилди. Шундан кейин Тошкент шаҳар бинолардан фойдаланиш департаменти, туман ҳокимлигига мурожаат қилдик. Аммо ҳар гал бир хил жавоб олардик. Фақат 2017 йилга келиб, бир маҳалла идораси жойлашган бино ертўласидан жой ажратиб беришди. Лекин у ерга жамият ихтиёридаги ҳужжатларни кўчирдик, холос. Ўзимиз яна кўчада қолдик.\nНиҳоят, 2018 йили Юнусобод туманининг ўша пайтдаги ҳокими 14-даҳа, 1-уйдан иккита хона ажратиб берди. Бу ерда илгари «Юнус ота» маҳалла идораси жойлашган, улар бошқа жойга кўчаётганларида ички хоналарнинг эшик ва ромлари, ҳатто «розедка»ларини ҳам кўчириб кетишган экан. Нима бўлса ҳам жой топилганига хурсанд бўлиб, камчиликларга кўз юмдик. Шундан кейин ҳомийлар топиб, ташландиқ бинони таъмирлашга қарор қилдик. Бироқ кутилмаганда туман ҳокими ўзгарди, мутасаддилар эса бизга бошқа жойга кўчишимиз зарурлигини айтиб қолишди. Сабабини суриштирсак, бу жой бошқа ташкилотга бериладиган бўлибди.\nЯна туман ҳокимлигига қатнай бошладик. Қанча ҳаракат қилмайлик ҳокимимиз Раҳмонбек Усмоновнинг қабулига киришнинг иложи бўлмади. Ҳар сафар турли баҳоналар билан йўлимиз тўсилаверди. Ҳоким ёрдамчиларининг «марҳамати» билан фақат ижтимоий таъминот бўлимигача борардик, холос. Бу масалада Тошкент шаҳар ҳокимлигига ҳам мурожаат қилган бўлсак-да, арзимиз яна Юнусобод туман ҳокимлигининг ижтимоий таъминот бўлимига келиб тушаверарди.\nТўғри, бу орада бизга иккита манзилдан жой кўрсатишди. Улардан бири жуда ҳам тор бўлиб, фақат стол-стул зўрға сиғарди. Иккинчиси эса бошқа бир маҳаллага тегишли эди. У ерни хусусий ташкилот ижарага олган, ижара пулидан эса маҳалланинг коммунал тўловлари қопланар экан. Бундан ҳам ёмони бизга кўрсатилган ушбу жойга ногирон, кўзи ожиз фуқаролар бировларнинг ёрдамисиз боролмаслигида эди. Айни пайтда эшик-роми бўлмаса-да, хонамиз шундоқ катта йўл бўйида, бекатга яқин жойлашган. Ногиронлар келиб-кетишга қийналишмайди.\nҲар душанба қабул кунимиз. Бу ерга 25-30 нафар имконияти чекланган фуқаролар йиғилишади. Ютуқларимиз, муаммоларимиз билан ўртоқлашамиз, кимдир Брайль алифбосидаги китобларни ўқийди...\nБу ернинг шарт-шароитларини ҳокимият кўмагисиз ҳам яхшилаб олишимиз мумкин. Аммо омонат ўтирибмиз. Мутасаддилар тезроқ чиқиб кетишимизни сўрашяпти. Лекин қаерга кўчамиз? Бу саволга 2014 йилдан буён жавоб йўқ. Баъзан ўйлаб қоламан, балки ҳокимимиз Р.Усмановнинг шундай шароитда эканимиздан хабари йўқдир. Агар хабар топганда биз бунчалик овора бўлмасмидик...\nЮнусобод туман ногиронлар жамияти раҳбари Б.Исмоиловнинг гапларини эшитиб, жамиятнинг 2018 йилдан буён эшик-ромсиз хонада фаолият кўрсатаётганига ишонмадим. Балки шунча йил сарсон юрган жамият раҳбари жаҳл чиққанида бироз ошириб юборгандир, деган ўй билан фотокамерани кўтариб, жамият раиси ҳамкорлигида ўша манзилга бордим. Ҳақиқатан ҳам ички хоналар эшик-ромсиз. Электр симлари тартибсиз ҳолатда. Лекин бу ер ростдан ҳам ногиронларнинг келиб-кетишига жуда қулай экан. Катта йўл бўйи, жамоат транспортлари серқатнов, бино эса шундоқ бекатнинг ёнида.\nМамлакатимизда халқ давлат идораларига эмас, давлат идоралари халққа хизмат қилиши лозимлиги таъкидланаётган бир пайтда пойтахтимизнинг қоқ биқинида шундай ҳолат юз бераётганига чиндан ҳам ишониш қийин. Ушбу мақолани қоғозга тушираётиб, балки чиндан ҳам туман ҳокими Р.Усмоновнинг юқоридаги ҳолатдан хабари йўқдир, деган фикрга бордик. Аммо бугунги кун раҳбари, айниқса, ҳокимнинг ўз ҳудудида бир гуруҳ ногиронларга шундай муносабатда бўлаётганларидан хабарсиз бўлиш мумкинми, деган фикрга бордигу хулоса чиқаришга шошилмасликка қарор қилдик. Ажабмас, ушбу мақола сабаб ҳоким реал ҳолатдан хабар топса...\nЎзМТДП Марказий кенгаши бош мутахассиси\n(манба: «Миллий тикланиш» )\nЖамият 28/08, 15:46\nМетронинг Юнусобод йўналиши вақтинча ёпилмоқда\nЖамият 13/08, 18:09


Тошкентдан мактублар: 'Қорнимиз-ку, бир кун тўяр...' - BBC O'zbek\nТошкентдан мактублар: 'Қорнимиз-ку, бир кун тўяр...'\n14 йилдирки, Россияда яшаяпман. Болаларим шу ерда туғилди. Улар катта бўлаяпти. Ҳар куни, ҳар соатда юртга қайтиб кетгим, ота-онам, ака-укаларимнинг яхши кунларида бирга бўлгим келади. Аммо таътил муносабати билан бу ерга келгач, уч ойгина зўрға яшай оламан, холос. Мен яна қайтиш ҳаракатига тушаман.\nНегаки, бу ерда менга иш йўқ. Яшашим учун шароит йўқ. Мактабни битиргач, ҳеч қаерда ўқимадим. Ўзимга ўхшаган ўрта маълумотга эга йигитга турмушга чиқдим. Беш фарзанднинг учинчи бўлган турмуш ўртоғимнинг бўйнида ҳамма акалар қатори иккита сингилни чиқариш, опасининг ўғлига тўй қилиш ташвиши бор эди. Ўша йиллари қайнотам пенсияга чиққан, қайнсингилларим бўй етиб узатилиши керак эди. Қайноғам ҳам олий маълумот олмаган, ҳунар ўрганмаган йигит бўлганлиги, у ҳам "ўқимаган" қизга уйланганлиги боис оиламизда молиявий қийинчилик бошланганди.\nҚайнонам "Ҳамма Россияга бориб ишлаяпти, уй қураяпти, тўй қилаяпти. Сизлар ҳам Россияга бориб ишлаб келинглар" дея бизни шу юртга "ҳайдади". Рости ўзим ҳам бошида бу совуқ иқлимли ўлкага келишни истамагандим. Аммо оиламиздаги молиявий қийинчиликлардан қочиб турмуш ўртоғим, икки нафар қизим билан йўлга тушдик. Бошида осон бўлмади. Беш ва бир ярим ёшли қизчаларимни устидан қулфлаб ишга кетар, улар биз келгунча оч-наҳор ўтирарди. Кафеда идиш-товоқ ювувчи бўлиб ишлардиму фикру хаёлим қизчаларимда турарди. Кейин турмуш ўртоғим билан нонвойчилик, сомсапазлик қила бошладик. Йилдан-йилга турмушимиз яхшилана бошлади. Йиллар ўтаверди.\nБу орада қайнсингилларни узатдик, улар ўғилли бўлгач топган-тутганимизни йиғиб-териб ўғилларига "суннат" тўйлари қилишга юбордик. Ўғил туғиш ниятида икки марта ҳомиладор бўлдим. Иккаласида ҳам қиз туғилди. Худонинг бергани шукр қилиб яна яшайвердик. Ўша ерда дўст-биродарлар оттиргач, турмуш ўртоғим нисбатан енгилроқ иш топиб олди. Энди молиявий жиҳатдан ўзимизни ўнглаб олдик. Қишлоқда уй қуришни бошладик.\nҲар йили ёз фаслида болаларимни олиб Ўзбекистонга келаман. "Бўлди энди юртимда қоламан, ўша ерда яшайман" деб самолётга ўтираман. Аммо келгач... Ёз бўлса-да светни тез-тез ўчиришади, табиий газ йўқ, сув ҳам вақти-вақти билан тушади. Ўзбекистонда туғилган иккала қизим бир амаллаб чидайди, аммо Россияда туғилганларим бобо-ва бувисига эътироз билдираверади. "Бобо, ҳожатхона нега унақа, у ерда микроб кўпку. Нега биз келгунча янги ҳожатхона қуриб қўймадингиз? Буви нонуштага фақат шакар чойу қаймоқми? Бошқа ҳеч нарса йўқми? Уларнинг нега, нега, нега, деган саволлари тугамайди. Бу саволларга бобо-бувиси, уйдагилар кулиб қўяверади. Баъзан "Бу ер Россия эмас, Россияга кетганингда еяверасан ўша колбасаю сирларни. Ўша ерда ичасан кофею шарбатларни. Ўша ерда ейсан шоколаду печеньеларни" дейишади. Лекин инсоф билан айтганда, қишлоқда бизнинг оила энг яхши яшайдиган оилалар сирасига киради. Холодильникдан гўшт узилмайди. Сигир борлиги учун қаймоқ, сут, қатиқ... Амакиси шоли, картошка экади. Шунинг учун гуруч ва картошка ҳам текин бўлганлиги учун мўл-кўл. Хуллас, тиришиб-тирмашиб деҳқончилик қилиб яшашаяпти. Томорқамиз катталиги учун ўша ерга экин-тикин қилишади.\nМана, ёзги таътилга келдик. Ҳамма энди қайтиб кетманглар, шу ерда қолаверинглар, дейди. Ўзим ҳам жон-жон деб қишлоғимда қолардим. Чунки ота-онамни, қариндошларимни яхши-ёмон кунларида ёнида бўлолмаганимдан жуда эзиламан. Аммо...\nБу ерда қиз чиқариш, ўғил уйлаш ҳақидаги гапларни эшитиб ваҳимага тушиб кетаяпман. Бу ерга бутунлай келсам нима иш қиламан? Турмуш ўртоғимчи? Чунки ҳеч қандай маълумотимиз йўқ. Ҳунаримиз ҳам. Олти нафар болани кийинтириб, едириш-ичириш учун камида бир ойда 500 доллар керак бўладику? Мен Ўзбекистонда ақалли 500 минг сўм ҳам топа олмайман. Бирор бир мактаб ёки ташкилотга фаррош бўлиб ишга кирган тақдиримда ҳам энг кам иш ҳақини оламан, холос. Бирор бир тадбиркорлик билан шуғулланиш учун эса менда сармоя йўқ.\nҲозир роса бошим қотган. Мен Ўзбекистонда яшай олмайман. Фарзандларим ҳам бу ердаги шароитга кўнмайди. Улар Россияда одамдек яшаш мазасини билиб қолган...\nБир кун келиб, Ўзбекистонимизда ҳам шундай ҳаёт бўлар, аммо унгача биз бормизми, йўқмизми, ёлғиз Оллоҳга аён. Қорнимиз-ку бир кун тўяр, аммо қадримиз нима бўлади?\nМен тирикчилик илинжида бизга қўшилиб, Россияга бориб қолган, у ерда дунёга келган фарзандларимиз киндик қони тўкилган тупроқларидан, миллати, дини, ўзбекчилигимиздан узоқлашиб кетмасмикан, деб қўрқаман.\nМардикорликка олиб кетилган боболаримизнинг Николай пошшо ҳақида айтган қўшиқлари ёдимга тушади:\nАнжонликнинг меҳнатини билмаган\nНиколай золим кўр бўлсин!..\nАммо бугун ўзбекни мардикорликка ҳеч ким мажбурлаб олиб кетаётгани йўқ. Ўзимиз бораяпмиз. Николай пошшо тирилиб келса, бунақа сафарбарликдан ҳайратга тушса ажабмас.\nЎзбекнинг меҳнатини билмаган золим ҳам Николай эмас, ўзимизникилар...\nРоссиядаги муҳожирнинг сўзларини Адолат Тошканбой қизи ёзиб олди.


Туғиш ёшидаги аёллар поливитамин темир ва фолий кислотаси препарати билан бепул таъминланади - Ishonch.uz\nБош саҳифа Жамият Туғиш ёшидаги аёллар поливитамин темир ва фолий кислотаси препарати билан бепул таъминланади\nТуғиш ёшидаги аёллар поливитамин темир ва фолий кислотаси препарати билан бепул таъминланади\nПрезидентимизнинг “Аҳолига кўрсатилаётган тиббий ёрдам сифатини янада яхшилаш чора-тадбирлари тўғрисида”ги қарорида кичик ёшдаги болалар учун уй шароитида тайёрланган овқатларни бойитиш, ҳомиладор ва бола эмизувчи аёллар ва болаларни йод, поливитамин темир ва фолий кислотаси препаратлари билан таъминлаш бўйича бир қатор муҳим вазифалар белгиланди, деб хабар берди ССВ.\nУнга кўра, Президентимизнинг 2020 йил 10 ноябрдаги “Аҳолининг соғлом овқатланишини таъминлаш бўйича қўшимча чора-тадбирлар тўғрисида”ги қарорига мувофиқ:\n— 6 – 23 ойлик болалар учун уй шароитида тайёрланган овқатларни бойитиш мақсадида микронутриент кукуни билан;\n— 6 ойликдан 5 ёшгача бўлган болаларни “А” витамини билан;\n— 2 – 10 ёшдаги болаларни гельминтоз профилактикаси бўйича махсус препаратлар билан;\n— ҳомиладор ва бола эмизувчи аёллар ҳамда 3 – 15 ёшдаги болаларни йод препарати билан;\n— 35 ёшгача туғиш ёшидаги аёлларни поливитамин темир ва фолий кислотаси препарати билан бепул таъминлаш назарда тутилганлиги маълумот учун қабул қилинди.\nШунингдек, янги қарорга мувофиқ, 2021 – 2023 йилларда болалар, туғиш ёшидаги, ҳомиладор ва бола эмизувчи аёллар профилактик махсус препаратлар билан бепул таъминланади.\nБундан ташқари, қарор бўйича болалар, туғиш ёшидаги, ҳомиладор ва бола эмизувчи аёлларнинг профилактик махсус препаратларга бўлган эҳтиёжини аниқлаш ва ушбу препаратларни тақсимлаш ҳамда етказиш тартиби ҳам тасдиқланди.\nАввалги саҳифаОлий Мажлис Сенатининг ўн еттинчи ялпи мажлиси 30 июль куни бўлиб ўтади\nКейинги мақолаБиз «Ишонч»га ташнамиз(ми?)


Ўзбек тўйда қанча ичади?\n21 октябр 2021, Тошкент вақти: 10:44\nДастурхонга ароқ тортилмаган тўйни Андижонда сўпи тўй¸ бошқа вилоятларда исломий¸ ëхуд эскича тўй деб аташади.\nЎзбек тўйда қанча ичади, деб савол қўяр эканмиз, албатта, сувни назарда тутаётганимиз йўқ.\nЎзбек дунёсининг янгалар тўғрисида сўз борган аввалги сонига муносабат билдирган муштарийлардан бири эшиттириш матнини ўқиб, ёзган шарҳида дугонаси яшайдиган ҳудуд – Хоразмда тўй ҳаражатининг катта қисми ароққа сарфланишидан зорланибди.\nШарҳда, жумладан, мана бундай дейилган:\n"Яқинда Европада яшайдиган бир синглим Хоразмда акаси уйлангани ҳақида куйиниб гапириб берди. Уни жиғибийрон қилган нарса – "қизимиз пул юборади барибир", деб оиласининг бир миллион сўм қарз олиб, шундан 480 минг сўмига ароқ олганларидир.\nҚиз "эй ароқ ичмай ўл, қўйганга ҳам, ичганга ҳам лаънат", деб ўтирибди.\nТўйда ароқ ичмаса ўзбегимнинг тўйи ўтмай қоладими? Тўйларда одамларнинг яримтани отволиб, кўзи сузилиб, кайф қилиб ўтириши шартми?\nЎзбек халқига тўйда ароқ ичириш, дастурхонга ароқ қўйиш юк эмасми? Бировдан кам бўлмайлик, деб қарз оладиган ўзбекларимиз ҳам бор экан. Ўзига ўзи зулм қилишку, бу!\nБаъзан ўзини даволатишга пули бўлмайди, ўзбекларнинг. Мана ўша қизнинг онаси тўйдан бери касал бўлиб қолибди, даволанишга эса, энди пули йўқ. Бечора қиз бошини ушлаб бир миллион қарзни узайми, онамга 150 минг сўмга дорига пул юборайми, деб боши қотмоқда", деб ёзибди сайтхонларимиздан бири.\nМана шу гап "Ўзбек дунёси"нинг бугунги мавзуини белгилаб берди: Ўзбек тўйда қанча ичади? Қаерда қанча ичадилар?\nДемак, сайтхонимизнинг ёзишича, дугонасининг Хоразмда яшайдиган оиласи ўтказган тўйда меҳмонларга 480 минг сўмлик ароқ тортилган.\nБоринг, ана, ҳисобга тўғри бўлсин - 500 минг, дейлик.\nАроқнинг Ўзбекистондаги нархини суриштириб кўрдик. Билгичлар, сифати ўрта сифатли бир шиша ароқни 2 долларга беради, дейишди.\n500 мингни долларнинг бозор курсига урдик. Чиққан пулни ароққа урдик. Тахминан 135 – 140 шиша ароқ бўлди. 140 шиша ароқ 7 яшчикка жой бўлади.\nЎтказганимиз мухтасар сўровдан шу маълум бўлдики, ургутликлар хоразмликлардан икки баравар кўп, андижонликлар уч баравар оз ичар экан.\nСўровимизда Самарқанднинг Ургутидан Муҳаммад ака, Қашқадарёнинг Яккабоғидан Хусан ака, Навоийдан Иброҳимжон, Қўқондан Ихтиёр ака, Андижондан Шарифжон акалар иштирок этди.\n“200-300 тагача ароқ кетади. Кўплари ҳозир ресторанларда қилади. У ëқда энди кўпроқ ишлатади. Ҳар бир столга беш-олти киши ўтирса¸ иккита-учта ароқ қўйилади”.\n- Бир тортишда ўртача 40 та ароқ кетади. Уч мартага 120 та ароқ кетади.\nОзодлик: 120 шиша.\n- Ҳа¸ 120 шиша ароқ тортилади.\nОзодлик: 120 шиша бу ўртача тўйдаги-а?\n- Ҳа¸ ўртача тўйдаги¸ дейди навоийлик суҳбатдош.\nСўровимизда иштирок этганларнинг ҳаммасидан ўртача тўй ҳақида сўрадик.\nҚашқадарёнинг Яккабоғи ҳам Навоийдан қолишмайди, ҳатто баъзан ўтиб ҳам кетади ароқ ичишда:\n- Беш-олти яшик¸ баъзида 10 яшик. Ҳимматига қараб халққа беришадида.\nОзодлик: Беш яшикдан 10 яшиккача-а?\n- Шунақа бўлиб қолади.\nОзодлик: Тўйларда ароқ тортиш тобора озаяяптими ëки кўпаяяптими?\n- Кўпаяяпти¸ дейди қашқадарëлик суҳбатдошимиз.\nҚўқонда озроқ ичишади:\n- Ўрта ҳолда уч-тўрт яшик кетса керак¸ дейди қўқонлик суҳбатдошимиз.\nАндижонда янаям озроқ ароқ тортилади тўйларда.\n- Яқинда ўзимнинг укам тўй қилди. Ўғлини уйлантирди. Шунга икки яшик ароқ¸ бир яшик вино кетди.\nОзодлик: Бу ўртаҳоли-а?\n- Ҳа¸ ўртаҳол¸ дейди андижонлик суҳбатдошимиз.\nБир жойда озроқ, бошқа жойда кўпроқ, лекин барибир ўзбеклар ёппасига ичарканда, деган хаёлга борманг.\nЎзбеклар эрталабдан ичмайди.\n- Эрталабки ошда ҳеч ким ичмайди¸ дейди яккабоғлик суҳбатдош.\n- Ҳозир наҳорги ошга ароқ қўйилмайди¸ дейди қўқонлик суҳбатдош.\nЭрталабдан ҳушёр бўлган яхшида!\nДемак, прогресс бор!\nЎрганаётганимиз мавзу юзасидан тошкентликлардан бири билан ўтказганимиз суҳбатдан бир парчани алоҳида эшиттирмоқчимиз.\nОзодлик: Базмда ароқ тортилаяптими?\n- Энди тўғрисини айтсам унақалар йўқ. Исломий бўлаяптида.\nОзодлик: Никоҳ тўйининг базми тўғрисида гапираяпмиз. Ўша исломий базм қанақа ўтади?\n- Аëллар алоҳида бўлаяпти. Бўлинаяптида. Эркаклар эрталаб ошини еб кетади. Кейин ўзининг никоҳини аëлларнинг ўзи ўтказаяпти. У ерда эркак киши йўқ. Аëл артистлар келади. Эркак умуман йўқ.\nОзодлик: Никоҳ кечаси¸ базм кечаси деяпмизку. 300 нафарга яқин ëшлар келади деяпсиз. Ўша 300 нафарга яқин меҳмонларнинг ҳаммаси аëлларми?\n- Ҳа¸ ҳаммаси аëллар.\nОзодлик: У ерда куëв жўралар ҳам бўладими?\n- Йўқ. Ҳозир мана шунақа бўлаяпти. Мана эрталаб ош берилаяпти ва шу ошга куëвлар ҳам таклиф қилинаяпти. Кечқурун никоҳи. Айнан бизларда аëлларга қилиб берилаяпти.\nОзодлик: 10 та тўйдан нечтаси сиз айтаëтган тахлитда ўтаяпти?\n- Деярли учдан бири қилинаяпти.\nОзодлик: Учдан иккиси қанақа бўлади?\nОзодлик: Советча бўладими?\n- Ҳа¸ яшанг. Худди шунақа бўлаяпти.\nОзодлик: Эскича¸ советча тўйда ароқ тортиладими?\nОзодлик: Қанча ароқ тортилади?\n- Тахминан мўлжаллаб кўрсангиз¸ анча-мунча кетади. Аниқ айта олмайману обдон тўйдирмагунча кетмайдида¸ дейди тошкентлик суҳбатдошимиз.\nДемак, тошкентликлар ўтказаётган тўйларнинг учдан бири “исломий”, қолгани “советча”.\nХўш, бошқа жойларда қандай?\nНавоийлик суҳбатдошимиздан сўрадик:\nОзодлик: Исломий тўй деб қўйишади. Навоийда¸ Бухорода шунақа тўйлар ҳам борми?\n- Мен ўзим сухандонман. Лекин беароқ ўтказилаëтган тўйни мен учратганим йўқ.\nОзодлик: Сиз тўй олиб борувчимисиз?\n- Ҳа. Ҳар сезонда ўртакашлик қилиб 100 дан ошиқ тўй ўтказаман. Лекин бирорта исломий тўй учратганим йўқ¸ дейди навоийлик суҳбатдошимиз.\nОзодлик: Ароқсиз тўйлар ҳам борми?\nОзодлик: Масалан¸ 10 та тўйдан нечтаси мутлақо ароқсиз бўлиши мумкин?\n- Билмадим энди¸ дейди яккабоғлик суҳбатдош.\nОзодлик: Ароқсиз тўйлар борми йўқми?\n- Ҳа¸ бор.\nОзодлик: 10 та тўйдан қанчаси ароқсиз?\n- Тахминан кўп билан учта-тўрттаси ароқсиз. Лекин битта-иккитаси аниқ ароқсиз ўтказилаяпти. Мутлақо яқинлаштиришмаяпти ҳам.\nОзодлик: Бу энди ўша исломий деган тўйларда-а?\nОзодлик: Ароқли тўйлар кўпаяяптими ëки ароқсиз тўйлар кўпаяяптими?\n- Ароқсиз тўйлар кўпаяяпти ҳозирги кунда.\nОзодлик: Тўйларда амри-маъруфлар бўлаяптими?\n- Ҳозирги кунда йўқ.\n- Уни билмадим¸ дейди қўқонлик суҳбатдошимиз.\nАндижонлик суҳбатдошимиздан сўрадик:\n- Бор. Олдин маъруза ҳам қилиб турарди. Бу маърузани ҳам йўқотишди. Ароқсиз¸ маърузали тўй қилиб¸ бизнинг Андижонда сўпи тўй дейишади¸ буни ҳам ҳукуматимиз тақиқлаб қўйди. Яъни вилоят қозисига бориб пул тўлаш керак. Ундан кейин у “Фалонча борсин” деб рухсат беради. Ундан кейин у келиб тўйда маъруза қилар экан. Бу ҳам пулли бўлиб қолган.\nОзодлик: Неча пул у?\n- 170 мингмикан деб айтди.\nОзодлик: Андижонда 10 та тўйдан тахминан нечтаси ароқсиз бўлади?\n- Иккита ë биттаси. Бу аниқ¸ дейди андижонлик суҳбатдошимиз.\nСуҳбатдошларимизнинг айтганларидан шуни тушунгандек бўлдикки, ароқсиз тўй қиладиганлар одатда оддий аҳоли вакилларидир.\n“Катталар” эса, тўю тўкинларида ароқни тўкиб солади.\n- Катталар бору¸ ҳалиги прокурор¸ ҳоким¸ мелиса – буларда лекин¸ ҳалиги ўрислар море дейдию¸ уларда бор.\nОзодлик: Уларда ичкилик бор?\n- Ҳа¸ дейди бу тошкентлик.\n- Катта бойваччалар¸ мансабдор шахсларнинг тўйига¸ оддий одамнинг тўйига 120 та ароқ кетаëтган бўлса¸ улар камида 220 та¸ 250 тагача тортади. Чунки у ўзининг ижтимоий шароитидан келиб чиқадида¸ дейди навоийлик.\nБошқа жойлардаги суҳбатдошларимиз ҳам шунга ўхшаш фикрларни билдирди.\nХўш, ароқ бугунги ўзбек жамиятида кишининг ижтимоий мавқеи баландлиги белгисига айланиб қолдими?\nБу саволга жавобни, энди, Сиздан кутамиз, азиз муштарий.


21.06.21 11:18\tmsk\nАЛИ ҲАМРОЕВ. РЕЖИССЁРНИНГ «ФАРҒОНА.РУ» ГА ТАҚДИМ ҚИЛГАН ФОТОСУРАТИ\n19 июнь куни Ўзбекистон кинематография агентлигида «Шарқ йўли дурдонаси» Тошкент халқаро кинофестивалининг қайта тикланишига бағишланган йиғилиш бўлиб ўтди. Тадбирда мулозимлар, кино соҳаси мутахассислари, машҳур кинематографлар, ОАВ ходимлари иштирок этдилар. Учрашув иштирокчилари фестиваль дастури ва уни ўтказиш масалаларини муҳокама қилдилар.\n1968 йилдан 1997 йилгача ўтказилиб келган мазкур кинофестиваль Ўзбекистон президенти фармони билан қайта тикланадиган бўлди. У жорий йилнинг 28 сентябрдан 3 октябрига қадар Тошкентда ўтказилади ва кейинчалик ҳар йили уюштирилади.\nСовет, ўзбек, рус ва дунё кинематографининг тирик афсонаси, машҳур кинорежиссёр Али Ҳамроев «Фарғона. Ру» билан қайта тикланаётган фестивалга доир фикрлари билан ўртоқлашди.\n— Мен Ўзбекистон Республикаси президентининг Тошкент халқаро кинофестивалини қайта тиклаш тўғрисида қарор чиқарганидан бағоят ҳурсандман. Шодлигимнинг сабаби шундаки, фестивалларсиз, Марказий Осиё, Кавказ, Россия, Болтиқбўйи, «ўзоқ хориж» кино усталари ўзаро мулоқотларисиз турғунлик юзага келгани кузатилади, кейин кўрибсизки бу ҳолат ботқоққа айланади. Аслида бир нарса юз бермоқда: тор доирада барча бир-бирини мақтайди, ҳамманинг танқидчилардан иборат ўз гуруҳи бор ва улар доимо сенинг бемаъни фильмингни кўкларга кўтаради. Юксак ғоя ва ватанпарвалликка доир фильмлар истеъдоддан йироқ саёз актёрлар иштирокида, «бармоқдан сўриб олинган», техник томондан суст ҳолда суратга олинмоқда. Бу нафақат ўзбек киносининг, балки собиқ Совет Иттифоқи мамлакатлари кинематографиясининг аянчли аҳволидир.\nТурган гап, фестиваль мазкур турғунликка барҳам бериб, «ботқоқлик»ни қурита бошлайди. Марказий Осиё, Европа, Африка ва Америкадан кино усталари ташриф буюрсалар кинорежиссура, операторлик ёки актёрлик маҳорати бўйича қандайдир янги бир юлдуз порлайди ва бу ҳолат ҳамкасбларимни «бироз силкиб, ғуборини қоқади», Ўзбекистонда кино санъати қай даражада эканига ойдинлик киради.\nБизда мавжуд муаммоларнинг объектив сабаблари бор. Ўн йиллар давомида қаттиқ цензура ҳукмронлик қилди. Бир қадам четга чиқсанг — кино олишдан, келажагингдан маҳрум бўласан. Бироқ, ривожланиш даври ҳам келди. Менга Микеланжело Антониони айтганди: фестиваллар ёшларнинг кино олишлари, олган картиналарини муҳокама қилишлари, уларда қанот чиқиб, дунё киноси ўзра парвоз қилишлари учун керак. «Бизга унинг нима кераги бор? Сенга мукофотлар керакми? — деб сўраганди у. — Сен билан биз кимлигимизни биламиз, — деганди Антониони 1976 йили. — Бизлар учрашганимиз, танишганимиз, дўстлашганимиздан ҳурсанд бўлишимиз керак...».\n— Али Иргашевич, бундай оз муддатда кинофестивални сифатли ўтказишга улгуришармикан?\nАли Ҳамроев. kino-teatr.ru сайти фотосурати\n— Ташкилий қўмита ва фестиваль штабидагиларнинг боши омон бўлсин, уларни жудаям катта, масъулиятли иш кутяпти — ахир тадбирга тайёргарлик кўриш учун атиги икки-уч ой муддат бор. Назаримда, фестивал «тўрт» баҳога ўтказилса — унинг донғи чиқади. Зеро, янги фильмлар намойиш этилади, турли мамлакатлардан келган меҳмонлар нафақат Тошкентга, балки Бухоро, Хива, Фарғона, Андижонга ҳам ташриф буюрадилар, ажойиб байрам бўлади.\n28 сентябрда бошланажак фестиваль улкан ютуқларга эришади, демайман. Мен ҳозирги мураккаб эпидемиологик вазиятга қарамасдан ҳамкасбларимнинг бу борада озми-кўпми осойишта Ўзбекистонда йиғилишларига, кинофестивалнинг чиройли ўтишига умид қиламан. Нима бўлгандаям, халқ бу байрамни кутмоқда! Одамлар кинотеатрларни тўлдирадилар, ҳиёбонларга экранлар ўрнатилади, унда фестивалга доир кўрсатувлар намойиш этилади, шунингдек фестиваль телевидение орқали ҳам онлайн тақдим этилади!\n— Фестивалда кимларни кўришни хоҳлаган бўлардингиз?\n— Фестивалда дунёга машҳур дўстларимдан — украиналик Роман Балаянни, Грузиядан Элдар Шенгелайни, ажойиб сценаристимиз Рустам Ибрагимбековни, россиялик ҳамкасбларимни қўришни хоҳлардим. Албатта, америкалик ва европалик ёш режиссёрларни ҳам кутган бўлардим. Агар Ўзбекистонда тўкин-сочинлик ҳукм сурган пайтда Самарқанд, Бухороларни кўриш иштиёқида бир-иккита жаҳон кино юлдузи ташриф буюрса, улар ўзбекнинг самиймий чеҳрасини кўриб, хорижлик меҳмонларни, дўстларини соғинганига гувоҳ бўладилар!\n«Темир хотин» ва «Шайтанат» фильмлари сценарий муаллифи вафот этди\nТошкентда Навоий театрининг бош рассоми вафот этди\nБуюк Британия Кремлни коронавирусга қарши вакцинани ўғирлашга уринишда айблади\nЎзбекистон халқ шоири Шукрулло Юсупов вафот этди\nДунёга машҳур композитор Эннио Морриконе оламдан кўз юмди\nНаманганлик мактуб ўқувчилари мусиқа асбобларини ўзлаштирадилар\nЖССТ коронавирусга чалиниши ўсишининг рекорд даражасини қайд этди\nАли Ҳамроев: » «Самарқандда қовунлар таровати» фильмини якунладим. Ёш артистлар билан қувнаб сакраймиз...». Сурат «Фарғона.Ру«га режиссёр томонидан тақдим этилди\n— Кейинги пайтлар қайси ўзбек кинолентасини ютуқли чиққан, деб ҳисоблайсиз?\n—Икки минг ўн саккизинчи йил ўзбек кинематографияси учун серҳосил йил бўлди. Умида Ҳамдамованинг «Қайноқ нон»и кўпгина совринларни қўлга киритди. Дарҳақиқат, бу яхши фильм. Шокир Ҳолиқовнинг «Чой» деб номланган қисқаметражли фильми ҳам халқаро аренада ўзини яхши кўрсатди. Рашид Маликовнинг «Сабот» лентаси менга жуда ёқади, у Москва халқаро кинофестивалида мукофот билан тақдирланди.\nЁлқин Тўйчиевнинг «Фариданинг икки минг қўшиғи» фильми (2020-йил) жуда яхши олинган ва уни бўлажак кинофестивалда намойиш қилиш мумкин.\nТўғрисини айтсам, кейинги уч йил ичида бирорта қизиқ фильм олинганидан бехабарман. Яъни, ўртага қандайдир танаффус чўкди. Лекин Ўзбеккино раҳбарияти (ҳозирда — Ўзбекистон кинематография агентлиги. — «Фарғона» изоҳи) замон билан ҳамнафас бўлишга интилмоқда.\n— Ҳозирда ялпи киномаҳсулот ишлаб чиқариш нимани англатади?\n— Кинога, айниқса хусусий киностудияларга ёш ҳунармандлардан иборат катта бир гуруҳ кириб келди. Улар кинематографиядаги айрим нарсалардан — йирик план, ўрта план, умумий план каби тушунчалардан хабардорлар…камерани рельсдаги аравачага ўрнатишади, айниқса дронлар ёрдамида суратга олишни ёқтиришади — тепадан суратга олинган кўчалар, қувди- қувдилар, ҳаттоки қаҳрамонлар суҳбатини ҳам тепадан туриб олишмоқда. Бу — касбни примитив ўзлаштириш демакдир. Бу режиссёрлар замонавий Ўзбекистон муаммоларини тилга олишмайди. Сийқаси чиқиб кетган мавзулар ёритилади: золим қайнона, номуносиб никоҳ, қиз бой оилада ўсган йигитни севиб қолади…Кўриб турибсизки — шекспирона жанжал тайёр.\nЎйланманки, бу Марказий Осий кинематографияси учун «кўпга келган тўй», вақтинча касаллик. Албатта, бу ўткинчи ҳолат ва тез орада кинога талантли, иқтидорли муаллифлар кириб келадилар. Ҳозирда олинаётган ва монтаж қилинаётган фильмлар орасида ҳам пичоққа ярайдиганлари топилади, деган умиддаман.\nТошкентдаги Human House арт-майдонининг яратувчилари ўз уйларини бузилишдан сақлаб қола оладиларми\nҒалабанинг оғриқ кўз ёшлари\n9 май куни Ўзбекистон телеканаллари янги ҳарбий-тарихий фильмларни намойиш этади\nЎзбекистоннинг муқаддас қадамжолари, тўртинчи очерк. Шайх Абдулқосим ва “вабо исёни”


“Аччиқ-аччиқ масалаларни қатъий қўйинглар” – Шавкат Мирзиёев Сўх воқеаларига муносабат билдирди | EFFECT.UZ\n“Аччиқ-аччиқ масалаларни қатъий қўйинглар” – Шавкат Мирзиёев Сўх воқеаларига муносабат билдирди\n. 13:31 | 06.06.2020\n“Мен қисқа, сизлар кўпроқ гапирсаларингиз тўғри бўлади. Мақтов керак эмас. Президентга энг катта мақтов бўлиб бўлган – бу халқ ишончи. Ҳали энди биринчи қадамларни қўйяпмиз. Келиб, қарсак эшитиб кетиш менгаям осон. Лекин бундан натижа бўлмайди.\nТуманларга ўзим боришимнинг сабаби – одамларнинг яшаш шароитларини юрагимдан ўтказиб, аниқ чоралар кўриш, ислоҳотлар узоқ-узоқ жойларда ҳам натижа беряптими, қуйи тизимдаги раҳбарлар садоқат билан, жон куйдириб ишлаяптими, деган саволларга жавоб топиш. Ҳар куни бундай учрашув бўлмайди. Аччиқ-аччиқ масалаларни қатъий қўйинглар”, деди президент.\n“Кейинги йилларда қўшни давлатлар билан чегарадош жойлардаги кўп муаммоларни ҳал қилишга эришдик. Сўхдаги воқеалар қирғиз халқи билан дўстлигимизга, борди-келдимизга, режаларимизга таъсир қилмаслиги керак.\nВазмин, сабр-тоқатли, меҳр-оқибатли бўлишимиз зарур. Қўшничилик – минг йилчилик. Халқларимиз елкадош бўлиб, бир-бирини ҳурмат қилиб яшаши керак”, деди Шавкат Мирзиёев.\n98 та лойиҳа амалга оширилиб, саноат, қишлоқ хўжалиги ва хизмат кўрсатиш соҳалари ривожлантирилади. Жисмоний шахслар ер ва мол-мулк солиғидан озод этилиб, якка тартибдаги тадбиркорлар учун даромад солиғи ставкаси 2 баробар камайтирилади. 1 минг гектар экин ерларида сув таъминоти яхшиланади.\nTeglar:Сўх, Фарғона, Шавкат Мирзиёев\nРоссия 7 километрдаги нишонни урадиган снайпер қуролини яратади\n7 июнь куни ташкил этиладиган чартер рейслар


Мўъжизавий табиат асари – “Ўрунгоч” кўлига фотосаёҳат\nАйтишларича, табиат Яратганнинг санъат асари экан. Шаҳарлар ҳашамга қанчалар бурканмасин, инсон доимо табиат қўйнига шошади. Эҳтимол, инсоннинг беқарор руҳияти зарур таскинни, илҳомни ёки қувватни мудом ҳаракатда бўлган табиат бағридан олса керак. Шу сабабли бўлса керак, ёз келиши билан шаҳарликлар ҳордиқ чиқаргани тоғ-тошларга равона бўлишади. Шу кунларда Тошкент вилоятининг Бўстонлиқ туманида жойлашган Хумсон тоғли ҳудуди ҳар қачонгидан гавжум бўлади.\nХумсонга сафаримиздан фойдаланиб, ҳамроҳлар билан кўпчилик орасида машҳур “Ўрунгоч” кўллари сари йўлга отландик.\nТошкент шаҳридан 160 чақирим узоқликда жойлашган "Ўрунгоч" (маҳаллий аҳоли тилида "ёрқин зумрад тош" маъносини беради) кўллари Угам-Чотқол Миллий парки ҳудудида жойлашган ва "Ўрунгоч" сойи ирмоқларидан ҳосил бўлган.\nЧирчиқ дарёсининг бошланиш қисмида қурилган Чорвоқ сув омборига етиб боргач, Нанай қишлоғига олиб борадиган йўлга тушиб олдик. 15 чақиримча юргач, Қорабулоқ постига етиб келдик. Маълум бўлишича, 2 кун аввал жорий қилинган тартибга кўра, бундан кейин мазкур постдан ўтиш учун Сижжак аҳоли пунктида жойлашган Ички ишлар бўлинмасидан рухсатнома талаб қилинар экан. Рухсатнома олиш учун Сижжакка қайтдик. Рухсатнома бланкаси Ғазалкентдан етиб келишини кутишга тўғри келди. Қисқа фурсат ичида мазкур ИИВ бўлинмасида катта навбат юзага келди.\nБизгача ўша куни 125 нафар кишига рухсатнома берилган экан. Ҳужжат қўлга теккач, саргузашт илинжида йўлимизда давом этдик. Табиат гўзаллиги инсон баҳри дилини очади.\nАммо санъаткорона гўзаллик сизни яна тезда чалғитади. Бекорга гулларни “табиатнинг табассуми” дейишмайди.\nИчкарилаган сайин табиат янада мафтункорлик касб эта бошлайди. Самога бўйлаган боботоғлар виқори қалбга кўчиб, фахр ҳиссини тўя бошлайсиз.\nИспай, Майдонтол, Така-янғоқ, Чақмоқлисой, Тепар каби қишлоқларда ўзбек, тожик, қозоқ ва қирғиз миллатига мансуб юртдошларимиз аҳил-иноқликда кун кечирадилар. Маҳаллий аҳоли асосан чорвачилик билан шуғулланади. Шунингдек, тоғ ён-бағирлари бўйлаб гуркираб ўсган ёнғоқ ҳам бу ерликларнинг ризқ-насибаси. Ҳақиқий тоғ асалини шу ердан топса бўлади.\nАйниқса, давлатимиз раҳбарининг қишлоқлардаги электр энергияси тақчиллигини кичик ГЭСлар қуриш орқали ҳал этиш таклифига кўра, мазкур ҳудудда қад ростлаётган электростанция аҳоли учун қувончли хабар бўлди. Ишлар эса аллақачон бошлаб юборилган.\nҚишлоқлар ортда қолгач, қачонлардир асфальт ётқизилган йўллар тугайди.\nМаслаҳат: Имкон қадар бу ерга саёҳатга келганида кузови юқорироқ бўлган транспортда келган маъқул. Шунингдек, йўл-йўлакай маҳаллий аҳоли томонидан қолдирилган телефон рақамларга кўзингиз тушади. Улар Нива, Жигули ёки "уазик"ларида сизни манзилгача олиб бориб, яна олиб келиб қўядилар. Аммо, автомобилни бу кимсасиз жойларда қолдириб кетишга ҳар кимнинг ҳам ҳадди сиғмайди.\nШунингдек, Ғазалкентдаги автобекатдан тўғридан-тўғри “Ўрунгоч” кўлига қатнайдиган таксиларни топиш ҳам мумкин. Бунинг учун бекатнинг “Туркистон” деб номланган қисмига келиш керак бўлади.\nКимдир сизга Damas автомобилида буюртма асосида бу ерга саёҳат уюштириб беришини таклиф қилса, буни рад этинг. Маҳаллий аҳоли билан суҳбатда маълум бўлишича, бу дараларда бундай русумли автомобилда юриш ҳаётни гаровга қўйиш билан баробар.\nДарвоқе, гарчи, олисда бўлса ҳам, бу ерлар ҳам мобил алоқа сигналлари билан қамраб олинган.\nАлоқада қолишни истаганлар Uzmobile ёки UCELL компаниялари сим-карталарини олишлари лозим.\nНиҳоят, Чорвоқ сув омборидан деярли 60 чақирим узоқликда жойлашган кичик “Ўрунгоч” кўлига оз қолди.\nЎзига ишонганлар ярим чақиримдан бир оз узоғроқ масофани яёв босиб ўтишлари мумкин.\nШунингдек, маҳаллий аҳоли бу ерда ҳам юриши мумкин бўлган транспорт муқобилини таклиф қилишади.\nЯшиллик, тоза ҳаво ҳамда ёзнинг мусаффо салқинлиги танни яйратади. Мисоли илк маротаба одам қадами етган манзилларда қадам ташлаётгандек бўласиз. Аммо кўлга бир қадам қолганида бу ерга сизгача ҳам одам қадами етганига аниқ ишонч ҳосил қиласиз.\nТоғ-тош ва қоялар билан ўраб олинган кичик кўлнинг ўртача чуқурлиги 4,0 метрни ташкил қилади. Унинг марказидаги чуқурлиги 10,4 метргача етади. Денгиз сатҳидан 1227 метр баландда жойлашган кўлнинг суви шу қадар совуқки, унда на балик, на бирор ҳашарот ёки ўсимлик кун кечирмайди.\nИюлнинг бошида эгизак кўлларнинг фақат кичиги кристалл тиниқлигида мавжланади. Катта кўл эса август ойининг ўрталарида тиниқлашар экан. Шу боис, биз катта зумрад кўлга саёҳатимизни кейинги ойга режалаштирдик.\nВатанни севиш уни билишдан бошланади. Юртнинг олис манзилларида умргузаронлик қилаётган ватандошнинг шукроналик кайфиятига тўла самимий суҳбатига қулоқ тутар экансиз, юракда чин ҳурмат уйғонади. Пурвиқор тоғлар, боғ-роғлар, дарё-сойларда кезар экансиз, қалбда соф ғурурни ҳис қиласиз. Ватан бўйлаб саёҳат шуурингизни бойитиб, қалбингизни нафислаштиради. Аслида маҳаллий туризмни ривожлантириш вазифасининг туб моҳияти ҳам ватанпарварлик билан боғлиқ.\nМўъжизавий табиат ҳодисаси бўлган “Ўрунгоч” кўлидан қайтар эканмиз, ич-ичимиздан Швейцария ёки донғи кетган Шотландия тоғларини, Ирланд дарёси этакларидаги яшил водийларни, Канаданинг мангу қояларидаги кумуш кўлларни рад этдик.\nсаёҳат кўл Ўрунгоч


Бугун “Бунёдкор” билан ўйнаймиз | "NAVBAHOR" FUTBOL JAMOASINING RASMIY WEB SAHIFASI\nБугун “Бунёдкор” билан ўйнаймиз\nБугун соат 16.30 “Бунёдкор” академияси майдонида “Навбаҳор” навбатдаги назорат ўйинида майдонга тушади. Футболчиларимизга бу галги ўйинда “Бунёдкор” жамоасининг асосий ва ёшлар жамоасидан ташкил топган таркиби рақиблик қилади. Айни пайтда таркибда сезиларли ўзгариш рўй бермаганлигини айтиб ўтиш жоиз. Шундай бўлсада, шу кунларда жамоамиз сафи кенгайиши мумкин. Музокаралар ижобий тарзда якун топгач бу ўтиш амалга ошади.


ЎзА - 11 август куни кутилаётган об-ҳаво маълумоти\n11 август куни кутилаётган об-ҳаво маълумоти\n10.08.2018 14:40 Чоп этиш версияси\nРеспублика Гидрометеорология марказининг хабар беришича, 11 август куни Тошкентда ҳаво бироз булутли бўлади, вақти-вақти билан ўзгариб туради, ёғингарчилик кутилмайди.\nШарқдан эсаётган шамол ўз йўналишини ўзгартириб, ғарбдан секундига 5-10 метр тезликда эсади. Шамолнинг тезилиги секундига 12-17 метргача кучайиши мумкин. Кечаси 22-24, кундузи 37-39 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, айрим жойларда қисқа муддатли ёмғир ёғиб, момақалдироқ бўлиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Айрим жойларда шамолнинг тезлиги секундига 18-23 метргача кучайиши мумкин. Кечаси 20-25, кундузи 28-33 даража иссиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Баъзи жойларда шамолнинг тезлиги секундига 18-23 метргача кучайиши мумкин. Кечаси 21-26, кундузи 35-40 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, айрим жойларда ўзгариб туради, ёғингарчилик кутилмайди. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Баъзи жойларда шамолнинг тезлиги секундига 18-23 метргача кучайиши мумкин. Кечаси 20-25, кундузи 35-40 даража иссиқ бўлади.\nҚашқадарё ва Сурхондарё вилоятларида ҳаво кам булутли бўлади, ёғингарчилик кутилмайди. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Баъзи жойларда шамолнинг тезлиги секундига 18-23 метргача кучайиши мумкин. Кечаси 22-27, кундузи 37-42 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқдан секундига 5-10 метр тезликда шамол эсади. Кечаси 20-25, кундузи 33-38 даража иссиқ бўлади.\nРеспубликамизнинг тоғли ҳудудларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Баъзи жойларда шамолнинг тезлиги секундига 18-23 метргача кучайиши мумкин. Кечаси 15-20, кундузи 27-32 даража иссиқ бўлади.


Андижон тиббиёт институтида шанбалик учун ходимлардан ушлаб қолинган 150 млн сўм қайтарилди – Газета.uz\nАндижон тиббиёт институтида шанбалик учун ходимлардан ушлаб қолинган 150 млн сўм қайтарилди\nАндижон тиббиёт институти ходимлари шанбалик учун маошидан пул ушлаб қолинишига ўз ихтиёри билан рози бўлгани ҳақидаги хабарлар институт томонидан «фейк хабар» дея айтилган эди. Вилоят адлия бошқармаси томонидан ҳолат ўрганиш натижасида 150 млн сўм пул маблағлари институт ходимларига тўлиқ қайтарилди.\n13 октябр 2021, 10:18 Жамият\n7 октябрь куни ижтимоий тармоқларда Андижон давлат тиббиёт институти ўқитувчилари ўз хохишлари билан ойлигидан 300 минг сўм шанбаликка бераётгани ҳақида хабарлар тарқалган эди.\nШу куни ҳолат юзасидан институт ахборот хизмати изоҳ берди. Унга кўра, 21 август куни Андижон давлат тиббиёт институтида умумхалқ хайрия ҳашари ўтказилган, лекин институт ходимларининг иш ҳақидан олиб қолинмаган.\n«Ижтимоий тармоқларда тарқалган бу хабар асоссиз бўлиб, фейк хабар ҳисобланади. Институтда бирор ходим мажбурий меҳнатга жалб этилмайди ва уларнинг розилигисиз бирор тадбир учун ойлик маошларидан ушлаб қолинмайди», — дейилади хабарда.\nАдлия вазирлиги ахборот хизматининг хабар беришича, ушбу ҳолат Андижон вилоят адлия бошқармаси томонидан жойига чиққан ҳолда ўрганиб чиқилган.\nЎрганиш давомида, Андижон давлат тиббиёт институти ректорининг 15 сентябрдаги буйруғи билан ходимларнинг иш ҳақларидан пул маблағларини ихтиёрий равишда шанбалик учун ушлаб қолиш белгиланганлиги аниқланган.\nМеҳнат кодексининг 164-моддасига мувофиқ, меҳнат ҳақидан ушлаб қолишга ходимнинг ёзма розилиги билан, бундай розилик бўлмаган тақдирда эса, суднинг қарорига асосан йўл қўйилади.\n«Бироқ, институт ректорининг юқоридаги буйруғига асосан 743 нафар ходимларнинг сентябрь ойи учун ойлик иш ҳақидан 100−300 минг сўмдан, жами 150 млн сўм маблағлар август ойида ўтказилган ҳашар муносабати билан ушлаб қолинган. Шундан 221 нафар ходимнинг иш ҳақидан уларнинг розилигисиз пул маблағлари ушлаб қолинган», — дейилади хабарда.\nЎрганиш натижасида 150 млн сўм пул маблағлари институт ходимларига тўлиқ қайтарилган. Қонунбузилиш ҳолатларига йўл қўйган институтнинг мансабдор шахслари интизомий ва маъмурий жавобгарликка тортилган.


Папаверина гидрохлорид таблетка – medu.uz – Дорилар ҳақида маълумотлар ўзбек тилида\nПапаверина гидрохлорид таблетка\nHome Йўриқномалар Папаверина гидрохлорид таблетка\nфаол модда: папаверин гидрохлориди – 0,04 г.\nёрдамчи моддалар: қанд, картошка крахмали, кальций стеаринати ёки магний стеаринати ёки стеарин кислотаси.\nСпазмолитик восита, гипотензив таъсир кўрсатади. Фосфодиэстеразани сусайтиради, ҳужайрада циклик аденозинмонофосфатнинг тўпланишини ва кальцийнинг миқдорини пасайишини чақиради; ички аъзолар (меъда-ичак йўллари, нафас ва сийдик-жинсий тизими) ва қон томирларнинг силлиқ мушаклари тонусини пасайтиради ва бўшаштиради.\nЮқори дозаларда юрак мушагининг қўзғалувчанлигини пасайтиради ва юрак ички ўтказувчанлигини секинлаштиради. Марказий нерв тизимига таъсири кучсиз ифодаланган (юқори дозаларда седатив таъсир кўрсатади).\nСўрилиши – юқори. Биокираолишлиги ўртача – 54%ни ташкил қилади. Плазма оқсиллари билан боғланиши – 90%ни ташкил қилади. Тўқималарда яхши тақсимланади, гистогематик тўсиқлар орқали ўтади. Жигарда метаболизмга учрайди. Ярим чиқарилиш даври – 0,5-2 соатни ташкил қилади. Буйраклар орқали метаболитлари кўринишида чиқарилади. Гемодиализда қондан бутунлай чиқарилади.\nСиллиқ мушакларнинг спазми: қорин бўшлиғи аъзоларининг спазми (холецистит, пилороспазм, спастик колит); буйрак санчиғи, периферик қон томирларнинг касалликлари (эндартериит); бош мия қон томирларини касалликлари; юрак касалликлари (стенокардия – мажмуавий даволаш таркибида); бронхоспазмда қўлланади.\nИчга буюрилади. Катталарга 40-60 мг дан суткада 3-4 марта буюрилади. Юқори бир марталик доза – 200 мг, суткалик – 600 мг ни ташкил этади..\n10 ёшдан ошган болаларга 20 мг дан суткада 3-4 марта буюрилади. 10 ёшгача бўлган болаларга препаратнинг болалар учун мўлжалланган шаклларини қабул қилиш тавсия қилинади.\nАллергик реакциялар, атриовентрикуляр блокада, юрак қоринчалари экстрасистолияси, артериал босимни пасайиши, қабзият, уйқучанлик, «жигар» трансаминазаларининг фаоллигини ошиши, эозинофилия.\nЎта юқори сезувчанлик, атриовентрикуляр блокада, глаукома, оғир буйрак етишмовчилиги, кексалар (гипертермия ривожланишининг хавфи), 10 ёшгача бўлган болаларда (ушбу дори шакли учун) қўллаш мумкин эмас.\nЭҳтиёткорлик билан: бош мия жароҳатидан кейинги ҳолат, сурункали буйрак етишмовчилиги, буйрак усти безининг етишмовчилиги, гипотиреоз, простата безининг гиперплазияси, юрак қоринчаси устки тахикардияси, шок холатлари, ҳомиладорлик, лактация даври (хавфсизлиги аниқланмаган).\nТрициклик антидепрессантлар, прокаинамид, резерпин, хинидин билан бирга қўлланганида, папавериннинг гипотензив самараси кучайиши мумкин.\nДаволаниш даврида этанолни қабул қилиш мумкин эмас.\nТамаки чекишда қон томирларни кенгайтирувчи таъсири пасаяди.\nҚандли диабети бўлган беморларга папаверин буюрилганида, ёрдамчи моддалар сифатида таблеткада сахароза сақланишини хисобга олиш керак.\nСимптомлари: диплопия, холсизлик, артериал босимни пасайиши, уйқучанлик.\nТаблеткалар 0,04 г дан.\n6, 10 таблеткадан контур – уясиз ўрамда.\nКонтур уясиз ўрамлар қўллаш бўйича йўриқномаси билан бирга картон қутига жойланади.


Таваллуд топган сана: 27 aprel 1905 йил\nВафот этган сана: 16 noyabr 1978 йил\nГалина Николаевна 1905 йил Иркутск шаҳрида туғилган. Унинг отаси Николай Загурский 1863 йил Польшада бўлиб ўтган қўзғалондан сўнг Шарқий Сибирьга сургун қилинган поляклардан бўлган. Николай Загурский Узоқ шарқ темир йўлида муҳандис бўлиб хизмат қилган. 1918 йил оқ гвардиячилар Николайни отиб ташлашади. Ушбу мудҳиш мусибат ўн уч яшарли чизалоқнинг хотирасида бир умрга сақланиб қолади.\nТўққиз ёшида Галина балет мактабига топширади. Ўқишни тамомлаб, 1921 йил Иркутск драма театрига балерина бўлиб ишлаш учун келади ва беш йил шу театрда фаолият юритади. Орадан бир мунча вақт ўтгач, балетмейстер сифатида мамлакатнинг турли театрларида ҳар-хил рақслар қўяди.\n1932 йилдан Ярославль, Владивосток, Иркутск ва бошқа театрларда драматик актриса сифатида иштирок этади. 1937 йилдан М.Горький номидаги Тошкент рус драматик театри труппаси сафида.\nАктёрлик фаолиятидан ташқари, Галина Загурская ижодий ҳаётинниг катта қисмини ёш авлод билан ишлашга бағишлаган. 1946 йил Загруская театрнинг бадиий раҳбари этиб тайинланган. Айни чоғда Ўзбекистон халқ артисти унвонига эга бўлган Галина Николаевна театрнинг ёш авлодини тарбиялашда саъй-ҳаракатини аямаган. Унинг саъй-ҳаракатлари туфайли, театр тошкентликлар орасида ажойиб саҳра асарлари ва актёрларнинг юқори маҳорат ила ижроси билан машҳур бўлган.\nҲамза номидаги Ўзбек ССР Давлат мукофоти (1971) билан тақдирланган – Ч.Айтматовнинг саҳна асарида она тимсолини гавдалантирганлиги учун. Ленин (1959) ҳамда “Ҳурмат Белгиси” (1944) орденлари билан мукофотланган.\n1978 йил 16 ноябрь куни Тошкентда вафот этган. Боткина қабристонига дафн этилган.


Халқ қабулхонаси – жамият кўзгуси – Сурхон тонги\nБош саҳифа / Сиёсат / Халқ қабулхонаси – жамият кўзгуси\nОктябр 31, 2018\tСиёсат Изоҳ қолдириш 854 Кўрилди\nУ ёки бу масалада халқимиз ишончи комил бўлган муассасага мурожаат қилади. Шу ўринда айтиш лозимки, вилоят марказлари, шаҳарлар ва туманлардаги халқ қабулхоналари қисқа вақт ичида жамиятимизнинг ижтимоий ва маданий кўзгусига айланиб бормоқда.\nМамлакатимизда жорий этилган бу тартибни кўплаб илғор мамлакатларнинг раҳбарлари, сиёсий арбоблари, экспертлари давлат бошқарувида янги тамоил, янгича тартиб сифатида қабул қилишмоқда.\nМуҳтарам Президентимизнинг 2017 йил 6 январдаги “Ўзбекистон Республикаси Президенти Девонининг Жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати фаолиятини ташкил этиш тўғрисида”ги 2721-сонли қарори асосида вилоятимизда Президентнинг халқ қабулхонаси ўтган йил 28 февралдан бошлаб фаолият юритиб келмоқда. Фуқаролар мурожаатлари белгиланган муҳлатда ҳал этилаётгани туфайли ҳам бу даргоҳга келувчилар сони кўпайиб бормоқда. Ўтган вақт мобайнида 4548 нафар фуқаро мурожаат қилган бўлиб, уларнинг ижроси қатъий назоратга олинган. Бошқача қилиб айтганда, шикоят ва аризаларнинг 3640 таси ёки 80 фоизи қаноатлантирилган.\nХалқимизда турналар илиқ гўшаларни излайди, деган гап бежиз айтилмайди. Музработ туманидаги “Меҳригиё” маҳалласида яшовчи Дилором Қурбонмуродова фарзанди Султонмурод Шамсиевнинг юрак пороги борлиги ва зудлик билан Франция давлатида даволатиш мақсадида хорижга чиқиш учун паспортини тайёрлаб бериш масаласида вилоят халқ қабулхонасига мурожаат қилган эди. У кишининг талаби қисқа вақтда ҳал этилди. Ёки бўлмаса Термиз шаҳридаги “Саховат” маҳалласида яшовчи Гулноза Абдуллаева турмуш ўртоғи С. Жумаев алимент тўламаётганлиги туфайли шикоят қилганди. Биз эр-хотинни қабулхонага таклиф қилиб, ҳаётий мисоллар асосида тушунтириш ишлари олиб бордик. Хайриятки, ажрашган оила яна биргаликда яшайдиган бўлди. Бизнинг ҳам хотиримиз жам, оила аъзолари ҳам хурсанд бўлишди. Шунингдек, Термиз тумани “Тинчлик” маҳалласида яшовчи Баҳодир Файзуллаевнинг АТ Халқ банки Термиз филиалидан 101 миллион сўм ундириш тўғрисидаги суднинг ҳал қилув қарори бажарилмаётганлигидан шикоят қилганди. У кишининг ҳам қарздорлик пулларини ундириб бериш таъминланди. Бундай мисолларни кўплаб келтириш мумкин.\nХалқ қабулхонасига фуқароларимиз томонидан келган 583 та мурожаатга қаноатланарли тушунтиришлар берилди. Агар фуқаролар мурожаатларини таҳлил қиладиган бўлсак, уларнинг 821 таси жойлардаги ходимлар хатти-ҳаракати, 546 таси газ, 454 таси алимент ундириш, 249 таси судлар фаолияти, 246 таси бандлик, 236 таси уй-жой таъминоти, 196 таси электр энергияси, 182 таси банк ва кредит ажратиш, 181 таси ичимлик суви, 160 таси паспорт ва фуқароликни расмийлаштириш, 155 таси ер ажратиш ва кадастр ҳужжатларини тайёрлаш, 134 таси суриштирув ва тергов, 84 таси моддий ёрдам ва бошқа масалалардаги мурожаатлардан иборатдир.\nХалқ қабулхонаси жамоаси жойларда ҳудудий раҳбарлар билан биргаликда 41 марта сайёр қабул ташкил этишди. Қабуллар жараёнида 3900 та мурожаат қабул қилиниб, уларнинг 64 фоизи ижобий ҳал этилди ва қолганларига ҳуқуқий тушунтиришлар берилди. Демоқчимизки, жойлардаги камчилик ва муаммоларни ҳал этишда сайёр қабуллар муҳим омил бўлмоқда. Биринчидан, фуқароларнинг вақти, маблағи тежалмоқда. Иккинчидан, камчилик ва муаммолар ўша жойнинг ўзида ҳал этилаяпти. Фуқароларнинг мурожаатлари билан ишлашда давлат ва бошқарув органлари раҳбарлари билан икки асосий мезонга, муддат ва сифатга риоя қилишлари, мурожаатлар синчиклаб кўриб чиқилиши ва ҳал этилиши шартлигига қатъий амал қилинмоқда. Мурожаатларни кўриб чиқишда муддат бузилиш ҳолатларига йўл қўйган олти нафар масъул шахсга маъмурий жавобгарлик ҳамда 35 нафар шахсга интизомий чоралар қўлланилди. Бу ҳам фуқароларнинг мурожаатлари ўз муддатида ва сифатли ҳал этилишига жиддий эътибордан дарак беради.\nЯна шу нарсани таъкидламоқчиманки, жисмоний ва юридик шахсларнинг мурожаатларини ҳал этишда вилоят ҳокимининг сайёр қабуллари муҳим омил бўлмоқда. Жумладан, Узун туманидаги “Боботоғ”, Бойсун тоғидаги ”Мачай”, Музработ туманидаги “Шаффоф” маҳаллаларида ўтказилган сайёр қабулларда фуқаролар мурожаатларини ҳал этишда яхши натижаларга эришилди. Бир сўз билан айтганда, Президентимизнинг жойлардаги халқ қабулхоналари фуқароларнинг энг ишончли манзили, жамиятнинг ҳақиқий кўзгусига айланиб бормоқда. Бу эса халқ ва давлат бирлигининг олий намунасидир.\nСурхондарё вилоятидаги халқ қабулхонаси мудири\nОлдинги Фермер маҳсулотни қайта ишлайди\nКейинги Меҳнатнинг рағбати ҳам бор


Жозе Моуриньо: «Тоттенҳэм»нинг мағлубиятига фақат мен айбдорман — LifeUz\n«Тоттенҳэм» бош мураббийи Жозе Моуриньо Европа Лигаси гуруҳ босқичи 2-туридан ўрин олган «Антверпен»га қарши баҳсдан (0:1) сўнг ўз фикрлари билан ўртоқлашди.\nМағлубиятга фақат бир киши айбдор ва бу мен. Айнан мен бошланғич таркибни танлаганман. Танаффус пайтида вазиятни тўғрилашга ҳаракат қилдим. Аммо бу етарли эмасди, ўйин давомида ниманидир ўзгартириш осон эмас. Ўйиннинг биринчи ярмида ҳаракатланиш жуда осон бўлди, бўш ҳудудлар етарли эди. Иккинчи бўлимда эса биз нисбатан, яхши ҳаракатландик, аммо кейинчалик улар бутунлай бошқа ўйинга ўтиб олди. Бу жуда қийин кечди. Охир-оқибат, «Антверпен» ўзи хоҳлаган нарсага эришди, биз эса ҳақли равишда жазоландик.\nБу адолатли натижа. Мен буни ҳар доим хотиржамлик билан қабул қиламан. Кучли жамоа ғалаба қозонди, заифи эса ютқазди.\nТанаффусдаги 4 та алмаштириш? Мен 11 та алмаштиришни хоҳладим. Бироқ 5 та ҳам қилмадим, чунки олдиндаги 45 дақиқада ҳеч нима қила олмасликдан қўрқдим.\nЖозе Моуриньо, «Тоттенҳэм» бош мураббийи\nЕвропа Лигаси 2-тур натижаларига кўра, «Антверпен» Ж гуруҳида 6 очко билан пешқадамлик қилаётган бўлса, 2 ва 3-ўринлардан «Тоттенҳэм» ва ЛАСК (3) ўрин олган. «Лудогорец» (0) эса сўнгги поғонада бормоқда.\nРубрикаМаданият ва спорт


МУДДАТ ҚИСҚАРТИРИЛДИ – "Kattaqo'rg'on tongi"\nВазирлар Маҳкамасининг «Ўзбекистон Республикасининг божхона ҳудудига олиб кириладиган товарлар ва транспорт воситаларини расмийлаштиришда божхона тартиботларини такомиллаштириш тўғрисида»ги 1057-сон қарори қабул қилинди. Norma’нинг ёзишича, мувофиқлик сертификати, санитария-эпидемиология хулосаси, экологик сертификат мавжуд бўлиши талаб этиладиган товарларни «Ягона ойна» божхона ахборот тизимида уларнинг берилиши тасдиқланган тақдирда, импорт қилишга рухсат берилади.\nАввал дастлабки божхона декларацияси тақдим этилган товарларни эркин муомалага чиқариш божхона юк декларацияси (БЮД) рўйхатдан ўтказилган пайтдан бошлаб 3 соат ичида амалга оширилади. Божхона органларининг ахборот тизими учун товарлар, транспорт воситалари, йўловчилар ва уларнинг багажлари тўғрисидаги маълумотлар Ўзбекистон божхона ҳудудига келишидан бир соат олдин юборилиши мумкин. Ушбу маълумотлар темир йўл ташувчилари ёхуд товар эгалари ёки товарга нисбатан ваколатларга эга бўлган шахслар томонидан тақдим этилади.\nМиллий ва хорижий ташувчилар, бошқа манфаатдор шахслар божхона ахборот тизимига Ўзбекистон божхона ҳудудига олиб киришга мўлжалланган товар ва транспорт воситалари тўғрисидаги дастлабки электрон маълумотларни мустақил равишда тақдим этиши мумкин. Уч ой муддатда олиб киришга мўлжалланган товарлар ва транспорт воситалари тўғрисидаги дастлабки электрон маълумотларни тақдим этиш, улардан фойдаланиш ва рўйхатдан ўтказиш тартиби ишлаб чиқилади.


Иқтисодиёт 17:01 / 19.11.2020 7463\nИнвесторлар таклифларига биноан, 750 млн АҚШ доллари миқдоридаги суверен халқаро облигациялар 2 траншда – 10 йиллик муддат билан АҚШ долларида ва 3 йиллик муддат билан ўзбек сўмида чиқарилади.\n«Лондон вақти билан соат 09:00 да буюртмалар китоби очиқ деб эълон қилинди. Кун давомидаги буюртмалар китобининг ҳажми ва инвесторларнинг таклифларидан ҳамда молия бозорларидаги ҳолатдан келиб чиқиб, Ўзбекистон Республикаси суверен халқаро облигацияларининг ҳар икки транши бўйича купон ставкаларини белгилаш жараёни бугун (19 ноябрь куни) якунланиши кутилмоқда», – дейилади хабарда.\nҚайд этилишича, халқаро облигацияларнинг миллий валютада чиқарилиши валюта хатарларини камайтиришга хизмат қилиш билан бирга келажакда ички молия бозорига, жумладан давлат ғазначилик облигациялари бозорига халқаро инвесторларни жалб қилиш учун замин яратади\n17-18 ноябрь кунлари роуд-шоу тадбирлари бўлиб ўтган. Унда АҚШ, Буюк Британия, Дания, Австралия ва Бирлашган Араб Амирликлари каби мамлакатлардан 90га яқин халқаро инвестор иштирокида аудиоконференция (Global Investor Call) ўтказилган; 15га яқин йирик халқаро инвесторлар билан яккама-якка форматда виртуал учрашувлар ташкил этилган.\nМолия вазирлиги евробонд жойлаштириш шартлари бўйича «Сiti», «JP Morgan», «Societe Generale», «VTB Capital» ва «Gazprombank» каби молиявий консультантлар – андеррайтерлар билан ҳамкорликда иш олиб борган.\nИюнь ойида молия вазири ўринбосари Одилбек Исоқов ҳукумат миллий валютада 500 миллион доллар эквивалентидаги еврооблигациялар чиқаришни режалаштираётганини маълум қилганди. Шу билан бирга, вазирлик матбуот хизмати Kun.uz'га 2030 йилгача қарз портфелида сўмдаги қарз улушини 50 фоизгача ошириш назарда тутилгани ва ташқи бозорда евробонд жойлаштириш режалаштирилмаганини билдирганди.\nЭслатиб ўтамиз, 2019 йилда Ўзбекистон ўз тарихида биринчи марта умумий қиймати 1 миллиард долларга тенг иккита евробондлар траншини жойлаштирган. Қарз облигацияларининг тўлов муддати 2024 ва 2029 йил февраль ойларига белгиланган.


Эсимда, Макка кўчаларида икки одам машинасидан туши б ёнимга келди. Оппоқ соқолимга тикилди-да, камзулимга қараб “Юзингиздан нур ёғилади. Қаердансиз?”-деб қолди.\nШунда мен: “Беҳисоб шукр, Ўзбекистонданман”-дедим.\nНогаҳон, “Отахон, мен асли ўзбекман. Қатағон даврида ота-онам шу ерда паноҳ топган. Ота юртим Ўзбекистон. Узр, бу жаноб саудиялик араб шайхларидан. У сиздан юртингиз ҳаёти, бир кунлик ҳаётингиз қандай ўтишини сўрагиси келяпти” – деб қолса бўладими? Кейин билсам у йигит тилмоч экан.\n- “Майли болам, садқаи суханинг. Жоним билан. Азонда уйғонаман. Келинларим барака топсин, иссиқ сув-у сочиқларни ҳозирлаб қўйишади. Жойнамоз устида юртимиз тинчлиги, набираларим келажагини сўрайман. Азонлаб далага жўнайман. Қуёшни уйғотиш илинжида бедана-ю, булбул хониши, қалдирғочларнинг шўх рақсларини мириқиб томоша қиламан. Ҳар кетмон урганда, Худодан ризқ-насиба сўрайман. Нонуштага тирсиллаб ёрилган қовун, қирсиллаган олмаларни боғимдан узиб хонадонимга шошаман. Ширмой юзли набираларимни тиззамга қўяманда, серсут сигиримнинг қаймоғини оби нонга ботириб мазза қилиб тановул қиламиз. Бошқаларни билмадим-у, менинг хонадонимда чақалоқ ва нон ифори доим уфуриб туради. Сўри атрофидаги садарайҳонни айтмай қўяй. Кампирим барака топсин гуллардан кўзларим қувнашини билади. Уйимнинг ҳар бурчагидан бешикнинг ғийчиллаши-ю, авлодим давомчиларига айтилаётган алла садолари остида яна далага жўнайман. То кун қизигунча, қирдаги интенсив боғимга шўнғийман. Ногаҳон боғ яқинидаги булоқнинг зилол сувида чайқалиб сузаётган олмаларни кўриб иштаҳам очилади. Белбоғимдаги нонни мусаффо булоқ сувига ботириб паққос тушираман. Қуёш тикка бўлгач, оиламга чопаман. Қирсиллаган тарвуздан набираларим чапак чалади.\nНабираларим эртак эшитиш илинжида оёқ-қўлларимни уқалай бошлайди. Бирам роҳатки, таърифга тил ожиз. Болам бир кунлик ҳаётим шу” – деб таржимонга юзланибди.Ҳа айтганча, эсим қурсин. Болам бир гапни айтмасам бўлмайди. Бир куни йўлда кетаётсам қўққисдан, адирликда терак новдасига кўзим тушиб қолди. Адирда терак қадаган чала боғбондан аччиғим чиқди. Бирдан хандон отиб кулиб юбордим. Сабаби, ўша чўпни ўтган йили чўпонлар адирга суқиб кетишган.\nЕрга суқилган терак шоҳи эса ниҳолга айланибди. Жаннатмакон Ўзбекистонда!\nМана сен пайғамбар авлодиман дейсан болам. Қуръонни биласан. Замахшарий бобом ёзган араб грамматикаси ўқигансан мактабда, баракалла. Ал-Бухорий бобом тўплаган “Сахихий Буҳорий” китобларини ўқигансан. Энди Қуръондаги оятларни бир эсла.\n-Кечирасиз отахон, бу жаноб жавобингиздан ҳайрон. Очиғи, суқилган таёқни кўкартираётган жаннатмакон замин, тарс ёрилган қовун-у, булоқда оқиб келаётган қирмизи олмалар, муздек сувда ботириб паққос туширилган нон, ям-яшил ишком остидан оқиб ўтаётган кавсар булоғидек тиниқ ва шаффоф анҳор устидаги сўридан тушмай кирсиллаган узум, тилёрар нашвати нокларни узиб олиш...Тўғриси мен ҳам ўзбекман. Очиғи ишонмаяпман. Шунинг учун мана бу араб ҳайратда. Сизга сўраяптики, “Илтимос, жаннатни эмас, юртингизни тасвирлаб беринг!”\nКиритилди: 06:00 04.09.2019. Ўқилди: 5733 марта. Фикрлар сони: 0 та.